1 Samuel 4 - Holy Bible [Aymara Bible 1997] - (1Sam 4)\nUca tiemponacansti filisteonacajj israelitanac contraw nuwasiñataqui mayacht'asipjjatayna, ucatwa israelitanacajj uca filisteo jakenacampi nuwasir mistupjjaraquïna, Ebenezer sat uca chekaruw carpanacap sayt'ayapjjaraquïna. Filisteonacasti Afec sat uca chekaruw carpt'asipjjaraquïna,\nucatsti aywitatapjjaraquïnwa israelitanacampi nuwasiñataqui, uqhama nuwasipansti filisteo jakenacajj israelitanacarojj atipapjjänwa, ucatsti uca nuwasïwi pampanjja pusi waranka israelit jakenacaw jiwarapjjaraquïnjja.\nCunapachatejj israelitanacan ejercitopajj campamentoru cutjjän ucqhasti Israel marcan jilïrinacapajj aqham sapjjänwa: “¿Cunatsa Tatitojj uqham filisteo jakenacampi atipaypachïstu?” sasa. “¡Jichhajj Silo sat uca chekaru sarañäni, ucatsti Arust'äwi Arca aptasinjjañäni, uqhamat Tatitojj jiwasampi chicäñapataqui, uñisirinacasatsa arjjatañapataquiraqui!” sasaw sapjjaraquïna.\nUcatsti israelitanacajj Silo sat uca chekarojj mä kawkha jakenacwa qhitapjjäna, ucatsti uca chekatjja aptanjjapjjänwa take ch'amani Tatitun Arust'äwi Arcapa, uca take ch'amani Diosasti querubines sat angelanacampi yupaychataraquïnwa. Ofni, Finees sat Elí sacerdoten yokanacapasti uca arca apaniñanjja ucancapjjaraquïnwa.\nCampamentoru uqham Tatitun Arust'äwi Arcapa purinitapatsti israelitanacajj cusisiñatjja walpun arnakasipjjäna, oraksa qhathatiyapjjänwa.\nFilisteonacasti uca arnakasitanacap ist'asin, sapjjaraquïnwa: “¿Cunataraqui israelitanacan campamentopansti uca take arnakasipjjpacha?” sasa. Ucampisa Tatitun arcapa campamentor purinitap yatisinjja,\nwal ajjsarthapipjjäna, sapjjaraquïnwa: “Diosaw jichhajj campamentor puri, ¡cunaquïcan jiwasataquejja, janipuniw cunapachas uqhamïrïquiti!\n¡Ay cunaquïcan jiwasataquejja! ¿Qhitirac jichhasti uca take ch'aman Diosan amparapatsti khespiyistani? ¡Jupaw egipcionacarojj wasaran cunayman mutuyäwinacampi t'unjänjja!\n¡Jichhasti jan cunsa ajjsarasay filisteo soldadonaca waquichasipjjam, ucatsti take chuymampiraqui nuwasipjjam, uqhamat jan hebreo jakenacan esclavonacapa tucuñasataqui, cunjämatejj jupanacajj jiwasan esclavosänjja uqhama!” sasaw sapjjäna.\nFilisteonacasti israelitanacarojj nuwantapjjänwa, atipjapjjaraquïnwa, israelitanacasti campamentopatjja jaltjjapjjaraquïnwa. Filisteonacasti sintipuniw jiwarayapjjatayna, israelitanacan soldadonacapasti uca urojj quimsa tunca waranka jakenacaw jiwarata uñjasipjjäna.\nDiosan Arust'äwi Arcapsa catuntapjjaraquïnwa, Ofni uqhamarac Finees sata Elí sacerdoten yucanacaparus jiwarayapjjaraquitaynawa.\nUcampisa Benjamín tribunquiri mä soldadow uca nuwasïwitjja jaltjjäna, ucatsti jalasinjja uca urpachaw Silo sat uca chekaru purïna. Isinacapas ch'iyanokataraquïnwa, p'ekepas lak'acamaquiraquïnwa.\nCunapachatejj purcän ucqhasti Elí sacerdotejj mä sillan puncu jac'an kont'atäscänwa, thaqui uñch'uquiscaraquïna, wali llact'atäscaraquïnwa Tatitun arcapatjja. Uca jakesti marcaruw mantanïna, ucatsti take cunwa yatiyäna, uqhamarac ucanac ist'asinsti, jakenacajj marcpachaw ojjtapjjäna.\nElí sacerdotejj uca ojjtiri ist'asinjja, jisct'araquïnwa: —¿Cunatsa jakenacajj ucatak ojjopjje? —sasa. Ucat uca jakejj janc'aquiraquiw Elí sacerdoterojj cunanacatejj pascatayna ucanac yatiyaraquïna.\nUca urunacansti Elí sacerdotejj sinti chuymanëjjänwa, uqhamarac llätunc tunca quimsakallkoni marani, wali juyqhöjjaraquïnwa.\nUca jakesti Elí sacerdoterojj sänwa: —Jichhaquiw nuwasïwit jaltanisina purinta —sasa. —Waway, ¿cunsa jichhajj camachasipqui? —sasaw Elí sacerdotejj jisct'araquïna.\n—Israelitanacajj filisteonacan nayrakatapatjja jaltjjapjjewa. Uqhamarus jakenacajj waljaniw jiwaratäpjjaraqui, Ofni, uqhamarac Finees sat pani yokanacamas jiwatäpjjaraquiwa, Diosan arcapasti filisteonacan amparapancaraquiwa —sasaw uca jakejj saraquïna.\nElí sacerdotesti Diosan arcapat ist'asinjja, sillapat puncu thiyaruw khepäjjat jalakti. Jupasti cunjämatejj chuymanëjjänjja, uqhamarus cuerpopajj wali jathëjjaraquïnjja, liwektasinjja cunca khepäjja p'acjasi, ucat jiwjjaraqui. Jupasti Israel marcarojj pusi tunca maraw irparaquitayna.\nElí sacerdoten yojjch'apasti, cawquïritejj Finees chachan warmipäcän ucajja, usur jakëscänwa, wawachasiñapajj jac'ancaraquïnwa. Diosan arcapajj filisteonacan amparapancatapa, uqhamarac awcch'ipasa, chachapasa jiwatätap ist'asinjja, wawachasiñ usuw waytäna, ucatsti uca usumpi t'akhesisasti wawachasjjaraquïnwa.\nParteranacasti jupar jiwañampïsquiri uñjasasti, sapjjaraquïnwa: “Jan ajjsaramti, mä yokall wawa wawachastajja” sasa. Ucampisa jupajj janiw arscänti, jan aruniquëjjänwa.\n[21-22] Uca wawarusti Icabod sasaw suticharaquïna, ucatsti aqham saraquïnwa: “Israelasti jichhajj jisc'achjatawa, Diosan arcapasti yakhan amparapancatap laycu” sasa. Ucampisa filisteonacajj Diosan arcap apasjjatapatwa, uqhamaraqui Elí awcch'ipana, chachapampin jiwatapatwa parlascäna.


Bible Verses On The Topic: Flat / Round Earth -> Mysteries\nMysteries: [Flat / Round Earth]\nDiosajj alajjpachjja jan cunjjaruquiwa janatatänjja, acapachsa jan cunjjaruquiwa warct'araquejja.\nKhanampina, ch'amacampina korpapsti jach'a kota tucuyaruwa uscuraqui.\nJupajj acapachjja mä thiyata mä thiycama uñji, uqhamaraqui alajjpachat aynacharu utjqui ucanacsa.\nJupaw llijullijunacjja alajjpachan uñstayi, aca orakensti mä thiyat mä thiycamaw ucanacjja puriyaraqui.\n¿Jumajj Diosar yanapt'asmati alajjpacha janatatañanjja, ucatsti mä hierrot lurat espejöcaspas uqhama jaytañsa?\nCunapachatï Diosajj alajjpacha lurqui jach'a kota patjjaru ucqhajja, nayajj qhayancascäyätwa.\nAca orakejj jakenacapamppachas qhathatiscpan, nayaw saphitpach thuruñchiripätjja” sasa.\nTatitojj reyiwa, reyi isimp isintatawa, Tatitojj ch'aman cancañamp isthapitawa: Jupaw acapach sum thurt'ayi, jan onjjtquir utt'ayaraqui.


1 Samuel 2 - Holy Bible [Aymara Bible 1997] - (1Sam 2)\nAnasti aca oración luraraqui: “Tatitu, nayasti take chuymaw juman cusista, jumajj nayar ch'ama churatamata. Jichhacuchapï uñisirinacajjatjja arsusïjja, jumaw nayarojj yanapt'ista uca laycu. ¡Wali cusisitätwa!\n¡Janiw jumjam kollanajj qhitis utjquiti, Tatitu! ¡Janiw jumat juc'ampejj qhitis utjquiti!\nJan qhitis jichhajj jach'achasiñampi parlpati, janirac qhitis sinti yatiñan tucpati, Tatitu Diosaw jichhajj take cunsa yati, juparaquiw jaken luräwinacapsa uñjaraqui.\nCh'amaninacan arconacapsa t'unjaraquiwa, pisi ch'amanirusti ch'aman tucuyaraqui.\nQhitinacantejj take cunasa jilarcäna ucanacajj jichhajj mä jisc'a t'ant'a laycuquiw catuyasjjapjje; ucampisa, qhitinacatejj mank'at awtjayasipcäna ucanacasti janiw jichhajj awtjayascjjapjjeti. Jan wawachasir warmisa, jichhajj pakallko cutiw wawachasjje; ucampisa walja wawachasir warmisti, jichhajj k'ala t'uqhantatawa.\nTatituw jacañjja churi, juparaquiw apakjje; sepulturcamaw puriyistu, juparaquiw jacatatayaraquistu.\nJupaw asqui jakenacan sarnakäwipjja uñjasqui, ucampisa ñankha jakenacajj ch'amacanwa jiwarapjjani, janiraquiw qhitis ch'amapampiquejj atipcaspati.\nTatitojj uñisirinacaparojj t'unjaniwa, alajjpachatpachwa khejjokhejjonacsa jupanacjjarojj apayaniraquini. Tatitojj take acapacharuw taripani; jupan ajllit reyirusti ch'amañcharaquiniwa, ch'amapasti juc'ampiw jiltaraquini.”\nUcatsti Elcanajj utaparuw cuttawayjjaraquïna, Ramá chekaru, ucampisa wawajj Tatitur sirvisawa kheparjjaraquïna, Elí sacerdoten arsutapwa phokharaquïna.\nElí sacerdoten wawanacapasti jan wali jakenacäpjjänwa, janiraquiw jupanacajj Tatiturojj ajjsarapcänti,\nni sacerdoten phokhañapäqui ucsa marcampejj phokhapcänti. Yatitaraquïnwa, cunapachatejj maynejj mä sacrificio loktäna ucapachajj sacerdoten mä uywatapaw jutirïna mä tenedor ayt'ata, aychana khatiñapcamasti jupajj uca tenedorampiw\nperolaru, jan ucajj phuqhurusa, calderarusa, cazuelarusa ayantasinwa aychanac waysunirïna, sacerdotetaqui. Uqhamapuniw take israelitanacampejj Silo sat chekaru purinipcän ucanacarojj lurirïna.\nUqhamarusa, janïra liq'ejj altarjjan naqhantquipanwa sacerdoten uywatapajj purinirïna, sacrificio loktirirusti saraquirïnwa: “Sacerdotetaqui aycha churita canct'arapiñataqui, janiw jupajj khatita aychjja catokcätamti, jan ucasti ch'oke aychwa catokätamjja” sasa.\nUcata uca sacrificio loktiri jakejj saraquïnjja: “Nayrakatajj liq'i naqhantayañajjawa, ucatwa sacerdotejj cawcjtejj munqui uca apakasiscani” sasajja. Ucjjarusti sacerdoten uywatapajj saraquïnwa: “Janiwa, jichhpacha churita, jan ucasti ch'amampiw aparawayäma” sasa.\nUqhamapï uca waynanacan Tatitu nayrakatan jucha luratanacapajj sinti jan walipunïnwa, Tatitur ofrenda loktatanacsti janiw yäkapcänti.\nUcampisa, Samuel waynajja, mä suma efod sat lino isimpi ist'ataw Tatiturojj sirviscaraquïna.\nSapa mararaquiw taycapajj mä suma capa lurata aparapirïna cunapachatejj chachapampi sarirïcäna sacrificio loktasiñataqui.\nUcatsti Elí sacerdotejj Elcanaru, warmipampirojj aqham sasaw bendicïna: “Tatituw jumarojj cuttayjjätam, aca warmi toke wawanac churasa, cuntejj jupajj churqui ucata” sasa. Ucatsti utaparuw cuttanjjapjjäna.\nElí sacerdotesti wali chuymanëjjänwa, ucampisa cuna jan walinactejj wawanacapajj israelitanacar lurapcän ucanacjja sum yatiraquïna, uqhamarus aca waynanacajj cawquïri warminacatejj Tatitun Jiquisiñ Carpapan mantañapawjana sirvisipcän uca warminacampis iquintapjjaraquirïnwa.\nUcatwa wawanacaparojj säna: “Take jakenacaw jumanacan jan wali luratanacamatjja parlapjjetu. ¿Cunatsa uqham jan wali sarnakapjjta?\nWawanaca, janiw walïquiti uqhama jan walinaca lurapjjatanacamajja. Janiraquiw walïquiti cuntejj Tatitun marcapajj jumanacjjata parlas sarnakapqui ucajja.\nMä jaketejj mayni jakeru cuna jan walsa luraspa ucqhajj Tatitojj uca jaketjja arjjataspawa, ucampisa mayni jaketejj Tatituru ñankha lurcchi ucasti, ¿qhitirac jupat arjjataspa?” sasa. Ucampisa jupanacajj janiw cuntejj awquipajj siscäna ucarojj ist'apcänti, Tatitojj jupanacat jacañanacap apakjjañ amtjjatap laycu.\nUcampisa Samuel waynajj jiltascaquïnwa, sarnakatapasti Tatitutaquisa, jakenacataquisa asquiraquïnwa.\nUca urunacaraquiw mä profetajj Elí sacerdoteru uñjir jutäna, ucat saraqui: “Tatitojj aqham sänwa: ‘Cunapachatejj nayrapacha awquinacamajj Egipton Faraonar sirvisipcän ucapachajj, khanwa jupanacarojj säyätjja,\nIsrael marcan take tribunacap taypitsti nayan sacerdotenacajjäñapataqui, uqhamarac nayan altarajj-jjaru sacrificionac loktanipjjañapataqui, incienso naqhayapjjañapataqui, uqhamarac efod sat isimpi naya nayrakatan ist'atäpjjañapataqui. Uqhamarus nayrapacha awquinacamarojj take ofrendanactejj israelitanacajj Tatituru churqui ucanacwa churaractjja.\n¿Cunatarac jichhasti jisc'achapjjesti cuna ofrendanactejj nayajj churapjjam siscta ucsti? ¿Cunatarac nayat sipansa juc'ampi wawanacamaru muntasti, uqhamat jupanacar cuntejj Israel marcajjajj churqui uca ofrendanacampi liq'intaytasti?’ sasa.\nJichhajj juman munañanïñama t'unjaña horasajj niya jac'achasinquiwa, uqhamarac nayrapacha awquinacaman munañanïñapasa, janiraquiw cawquïri familiamasa chuymancamajj jacapcaniti.\nCuna asquinactejj Israel marcaru lurcä ucjja llaquisiñampi envidiasiñampiraquiw uñch'uquïtajja, janipuniw jichhajj familiamatjja maynis chuymancama jaccaniti.\nUcampisa familianacamat mä kawkhanirojja altarajj jac'aruw kheparayaraquï uqhamat nayranacapas envidiascäwi tucusiñapataqui almanacapas t'akhesiñat tucusipjjañapataqui, ucatsti take mayni wawanacamajj jiwarayataraquïniwa.\nCunatejj uca pani Ofni, uqhamarac Finees sat wawanacamampi pascani ucajj mä uñacht'äwit yatiyätam. Panpachanisti mä uruquiw jiwarapjjaraquini.\nUcatsti nayajj mä suma sacerdote, chekapar uñjiri, uqhamarac nayan munañajj phokheri uscuraquï, ucan wawanacaparusti wiñayataquiw churaraquï, cawquïri reytejj nayajj ajllcä ucar sirviri tucuyaraquëjja.\nUcatsti kawkhanitejj familiamat jacasipcani ucanacasti, jupa nayrakataruw mä juc'a kollke jan ucajj mä jisc'a t'ant'a laycuw jisc'achatäpjjani, sacerdotenac taypin cuna lurañacsay churapjjeta mank'asipjjañanacajjataqui —sasaw achict'asipjjaraquini.’ ”


Juan 3 - Holy Bible [Aymara Bible 1997] - (Juan 3)\nMä fariseow utjäna, Nicodemo sata, jupasti judionacan jilïripänwa.\nAca Nicodemosti arumaw saräna Jesusar uñjt'aniñataqui, ucatsti saraquïnwa: —Yatichiri, yatipjjtwa Diosajj jumar qhitanitapa nanacar yatichiri; janiraquiw qhitis aca milagronac lurcaspati, janitejj Diosajj jupampïspa ucajja —sasa.\nUcjjarusti Jesusajj juparojj sänwa: —Khanacwa sisma, qhititejj jan wasitat nascani ucajja, janiw Diosan reinopjja uñjcaspati —sasa.\nNicodemosti ucjjarojj jisct'araquïnwa: —Uqhamasti, ¿cunjämrac mä chachajj chuymanëjjasinjja wasitat nacispa? ¿Taycapan puracaparuti wasitat mantaspa naciñataquejja? —sasa.\nJesusasti ucjjarojj saraquïnwa: —Khanacwa sisma, qhititejj umampita Ajayumpita jan nascani ucajj, janiw Diosan reinopar mantcaspati.\nCunatejj janchit nacitäqui ucajja janchiwa; cunatejj Ajayut nacitäqui ucajja ajayuwa.\nJan muspharamti cuntejj siscsma ucatjja: ‘Takeniw wasitat naciñapa.’\nThayajj cawcsats thayt'aniquiwa, thayt'atapsti ist'aractawa, ucampis janiw yatctati ni cawcsat jutatapa ni cawcsar saratapsa. Uqhamaraquiwa Ajayut nacitanacajja.\nNicodemojj wasitat jisct'äna: —¿Cunjämäspas acajja? —sasa.\nJesusasti juparojj saraquïnwa: —¿Jumajj Israel marcan jach'a yatichiripästajjaya, janit acjj yatcta?\nKhanacwa sisma, yatipcta ucatwa parlapjjta, uqhamarac cuntejj uñjapcta ucrac khanañchapjjta, ucampis janiw jumanacajj iyawsapctati cuntejj sapjjsma ucjja.\nAca oraken yänacapat parlapjjsma ucsti janiw iyawsapquistati, ¿Cunjämaraqui iyawsapjjetasmasti alajjpacha yänacat parlapjjerisma ucsti?\nJaniw qhitis alajjpacharojj maqhatquiti, jan ucasti qhititejj alajjpachat sarakanqui ucaquiwa, ucasti Jaken Yokapawa, [alajjpachancaraquiwa].\nCunjämtï Moisesajj wasaran catari aptäna, uqhamaraquiw Jaken Yokapajj aptatäni.\nQhitinacatejj jupar iyawsapqui ucanacajj jan chhakañapataqui, jan ucasti wiñay jacañanïñapataqui.\nDiosajj janiw Yokapjja acapachar juchañchañataqui qhitanquiti, jan ucasti acapachajj jupa toke khespitäñapataquiw qhitani.\nQhititejj Diosan Yokapar iyawsqui ucajja, janiw juchañchatäquiti, ucampis qhititejj jan iyawsqui ucajj niyaw juchañchatäjje, Diosan mä sapa Yokapar jan iyawsatap laycu.\nQhitinacatejj jan iyawsapqui ucanacajj juchañchatäjjewa. Cunapachatejj khanajj acapacharu jutqui ucqhajj jakenacajj ch'amacaruw juc'ampi munapjje khanat sipansa, luräwinacapajj jan walïtap laycu.\nUcampis qhitinacatejj asquin sarnakapqui, ucanacajj khanaruw jac'achasipjje, Diosajj luräwinacap taypincatap uñjasiñapataqui.”\nUcanac pasatatsti Jesusajj discipulonacapampiw Judea tokeru sarawayjjäna. Purisinsti mä kawkha urunacawa ucancapjjäna bautisasa.\nUca pachparaquiwa Bautisiri Juanajj Enón sat chekan bautisascäna, Salim sat jac'ana, ucawjan walja uma utjatap laycu, jakenacasti puriniritcamaw bautisatäna.\nUcapachajj janïraw Bautisir Juanajj carcelrantatäcänti.\nUcatsti Bautisir Juanan arquirinacapampi mä kawkha judionacampiw ch'ajjwapjjäna k'omachasïwjjata.\nUcatsti Bautisir Juanan ucar sarasinjja sapjjänwa: —Yatichiri, Jordán jawir qhurcatan jumampïcän ucajja, qhititaractejja jumajj khanañchapquista ucajja jichhajj bautisasquiwa, takeniraquiw jupar arcapjje —sasa.\nJuanasti ucjjarojj saraquïnwa: —Janiw qhitinsa cunas utjcaspati janitejj Diosajj churcaspa ucajja.\nJaniw nayajj Cristöcti, jan ucasti jupan nayräjjap qhitanitaquïtwa, jumanac pachpaw ucjj sum arsur ist'apjjestajja.\nMä casarasïwinjja casarasiri warmin chachapäcani, ucapï casarasir waynajja, jupan parlatap ist'asinjja amigopajj wal cusisi. Nayajj uca pachparaquiw cusista.\n“Qhititejj alajjpachat jutqui ucajja take jakenacjjanquiriwa. Qhititejj acapachat jutqui ucajja, acapachanquiriwa, acapachan yänacapataracwa parli. Ucampis qhititejj alajjpachat jutqui ucajja take jakenacjjanquiwa.\nUqhamaraquiw parli cuntejj uñjqui ist'caraqui ucjjata, ucampis janiw qhitis iyawsquiti cuntejj jupajj arsqui ucjja.\nUcampis cawquïritejj iyawsqui ucajja: “Chekaw” siwa Diosan arsutaparojja.\nDiosan qhitanitapajja Diosan arunacapwa parli, Diosajj Ajayupjja jilarquirwa churaraqui.\nAwquejj Yokaparojj munasiwa, juparusti take cunwa catuyaraqui.\nQhititejj Yokar iyawsqui ucajja wiñay jacañaniwa, ucampis qhititejj jan Yokaru iyawsqui ucajja janiw wiñay jacañanïcaniti, jan ucasti Diosan ajjsarcañ mutuyäwipwa catokani.”


Manq’at mutuña, thakhi sit’antawinakas utjaskakiwa | Radio San Gabriel\nManq’at mutuña, thakhi sit’antawinakas utjaskakiwa\nDistrito 7 tuqinkirinakax suyt’awinkasipkakiwa\nJueves, Abril 19, 2018 - 10:30\nEl Alto markana Distrito 7 ukax jikxatasi. Aka tuqinx walja markachirinakaw qamasipxi. Jupanakax irpirinakap tuqix mayiwinaka utjatapa qhananchapxi. Mayiwinakapax aknirinakawa: planta de Tacachira, drenaje fluvial utjañapa Avenida Juan Pablo II tuqina ukharux cárcamos de bombeo mayipxaraki.\nJupanakax uka mayiwinaka jikirañkama suyt’awinakampi sarantaña amtawayapxi. Jichhurkamax pusi urunakaw thakhi sit’antawinakampi ukhamaraki manq’ata mutuñanakampis chikañchasiwayapxi. Uka amtawinakax Distrito 7 El Alto markanaw phuqhasiski.\nJichhurux mayni irpiri junta vecinal tuqinkiri Carlos Rojas sawarakiwa, jichhurutx payiri tama manq’ata muturinakaw mayachasiwayapjaxa, ukasti Sub Alcaldía Distrito 7 ukankarakikiniwa. Maysa tuqitx pachpa irpirix sawayiwa nanakax juk’ampiw unxtasipjaxa, kunatix janiw jichhakamax EL Alto markana irpirinakampix kuna aruskipawisa utjawaykiti.


Miqueas 2 - Holy Bible [Aymara Bible 1997] - (Miq 2)\n“¡Cunaquïcani qhitinacatejj arumanacas iquiñanacapanjja jan walinacacpun amtasipqui ucanacataquejja, ucatsti urutatanjjepanjja uca jan wali amtatanacapjja phokhapjjapuniwa, jupanacajj munañanïpjjatap laycu!\nOrakenacjja walpun munt'apjje, ucatsti uca orakenacjja catuntasipjjaraquiwa; utanacsa walpun munt'apjje, uca utanacsti lunthatapjjaraquiwa. Jakenacarusti t'akhesiyapjjaraquiwa, familianacapsa, uqhamaraqui orakenacapsa catuntasisa.\nUcatwa Tatitojj saraqui: “Nayanjja jumanac contra amtatanacajjajj utjaraquituwa. Jumanacarojj mä chiji apayanipjjäma, ucatsti janiw khespipcätati, janiraquiw jach'a jach'a tucusa sarnakcjjapjjätati, uca urunacajj sinti aynacht'aña urunacätap laycu.\nQhaya urunacansti jumanacataquejj larusisaw jachañ k'ochunac k'ochupjjani. Sapjjaraquïtamwa: ‘K'ala tucjatapunïtanwa; jiwasa, Tatitun marcapasti, yakha uywirinëjjtanwa, janiraquiw qhitis ‘janiw’ sasajj jarc'akquiti; jiwasan orakenacasasti atipjirinacasaru laquinokataraquiwa’ sasa.\nUcatwa jichhajj jumanacajj Tatitun marcapanjja janiw cunsa catokcjjapjjätati.\n“¡Jan profecía arunacjja parlapjjpati! sapjjew jupanacajja. ¡Janiw cuna jan walt'añasa jiwasarojj jutquistaniti!” sapjjaraquiwa.\n¿Maldecitati Jacobon marcapajja? ¿Diosan llamp'usitapasti tucusjjaraquiti? ¿Uqhamti Diosajj luri? ¿Janiti Diosan arunacapasti asquïqui qhititejj sum sarnakqui ucataquisti?\nJumanacajj marcajjataquiw sayt'apjjtajja, jakenacatsti isinacapsa aparapjjaractawa jumanacan uñisirinacamäcaspas uqhama.\nWarminacarusti munat utanacapatjja apanucupjjaractawa, wawanacarusti cuna asquinactejj nayajj churcta ucanacatjja wiñayataquiraquiw jarc'apjjtajja.\nJichhajj sartasipjjam, ucatsti sarapjjaraquim, aca chekasti janiw samarañ chekäquiti; jucha lurañasti aca chekanjja sintipuniwa, ñankha lurañampisti k'ala ñusjataraquiwa.\nMaynitejj c'ari arunac parlaspa, ucat saraquispa: ‘Vinompi umañampiw utjani’ sasa, uca c'ari profetataquiw aca marcajja.\n“Jacob marcarusti takpachaniruw tantacht'ä Israel marcat mä kawkha jilt'irinacarusti apthapjjaraquïwa. Ovejanacjamwa mayaru anthapjjä, suma pasto chekanacaruw ananokaraquï; ucatsti waljanïpcaspas uqhamwa ojjopjjaraquini.\nDiosaw jupanacataquejj thac jist'arani, jupanacasti arctapjjaraquiniwa, ucatsti marca puncu chica mistuwayapjjaraquini. Tatitu reyipasti, jupanacan nayrapwa sararaquini.”


Diosan markapakiw yatiyi: Diosan servirinakapajj chuymapat amtasaw yatiyapjje | Diosan Reinopa\n¡Diosan Reinopajj apnaqjjewa!\n¿Kuna arutsa liytʼäta? Afrikáans Albanés Alemán Amárico Armenio Aymara Azerí Azerí (alfabeto cirílico) Batako karo Batako toba Becol Birmano Bislama Búlgaro Camboyano Catalán Cebuano Checo Chichewa Chino Tradicional Chino cantonés (simplificado) Chino cantonés (tradicional) Chino mandarín (simplificado) Chitonga Cibemba Cingalés Citonga Congo Coreano Criollo de las Seychelles Criollo haitiano Criollo mauriciano Croata Dangme Danés Efik Endebele Endonga Enzema Eslovaco Esloveno Español Estados Unidos markan amparamp parlirinakataki Estonio Ewé Finlandés Fiyiano Fon Francés Ga Georgiano Griego Guaraní Gun Hausa Hebreo Herero Hiligaynon Hindi Holandés Húngaro Ibo Ilocano Indonesio Inglés Islandés Isoko Italiano Japonés Javanés Kabiye Kaonde Kazajo Kikongo Kikuyu Kiluba Kimbundu Kiniaruanda Kirguís Kiribatiano Kirundi Kisonge Kwangalí Kwanyama Lao Letón Lifu Lingala Lituano Lunda Luo Luvale Macedonio Macua Malayo Malayálam Malgache Maltés Maya Moré Ndebele (Zimbabue) Nepalés Nias Noruego Nyaneka Oromo Osético Otetela Pangasinán Papiamento (Aruba) Papiamento (Curazao) Polaco Portugués de Brasil Quechua (Ayacucho) Quechua (Cuzco) Quechua boliviano Rumano Ruso Samoano Sango Sena Sepedi Serbio (Alfabeto cirílico) Serbio (alfabeto latino) Sesoto de Lesoto Sesoto de Sudáfrica Shona Sranangtongo Suajili Suati Sueco Swajili (Congo) Tagalo Tahitiano Tai Tamil Telugu Tigriña Tivo Totonaco Tshiluba Tsonga Tsotsil Tsuana Tumbuka Turco Turcomano Tuvaluano Twi Tártaro Ucraniano Umbundú Vendal Vietnamita Wallisiano Waray-Waray Wolaita Xhosa Xitshwa Yao Yoruba Zandé Zapoteco (Istmo) Zulú chin haka chin haka Chin haka Árabe Ñanya\nDiosan markapakiw yatiyi: Diosan servirinakapajj chuymapat amtasaw yatiyapjje\nJesucristo Reyejj Diosan arunakap yatiyirinakaruw wakichtʼi\n1, 2. ¿Kunsa Jesusajj arsüna, ukat kunsa jisktʼassna?\nMARKA apnaqerinakajja, janiw kuntï arsupki uk phoqapkiti. Jaqenakar yanaptʼañ munapki uka apnaqerinakasa, janiw taqpach arsutanakap phoqerjamäpkiti. Ukampis Diosan Reinopan apnaqeri Jesucristojja, kuntï arski uk phoqapuniwa, uk yatiñaw wal chuymachtʼistu.\n2 Jesusajj 1914 maran Reyjam uttʼayatäjjäna ukhajj kuntï mä profecian arskäna uk phoqañatak wakichtʼatäjjänwa. Jupajj 1.900 maranak nayraw janïr jiwkasajj akham säna: “Diosan reinopat aka suma yatiyäwisti aka oraqpachanwa yatiyatäni” sasa (Mat. 24:14). Uka arunakan phoqasitapaw Jesusan Reyjam apnaqañ qalltatap uñachtʼayañapäna. Ukampis qhepa urunakanjja, jaqenakajj jupanakatakik taqe kuns muniri, jan munasiri ukat Diosat jan kuns yatiñ muniri ukhamäpjjañapänwa. Ukatwa akham jisktʼassna: “¿Kunjamsa Diosan Reinopat taqe chuym yatiyañ muniri walja jaqenakar Reyejj tantachthapisapäna?” sasa (Mat. 24:12; 2 Tim. 3:1-5). Cheqansa, jiwasaw cheqpach cristianonakjamajj Diosan arunakap yatiyañasa, ukatwa ukham jisktʼastanjja.\n3. ¿Kun utjañapatsa Jesusajj jan pächaskäna, ukat kunatsa?\n3 Jesusan arunakapat amuytʼaskakiñäni. Jupajj jan pächasisaw akham säna: “Oraqpachanwa yatiyatäni” sasa. Ukhamajj ‘taqe chuyma arkirinakajaw qhepa urunakan utjani’ sasaw jupajj amuypachäna. ¿Kunatsa? Awkipatwa yateqasïna (Juan 12:45; 14:9). Jehová Diosajj janiw servirinakapat pächaskiti, jan ukasti, ‘taqe chuymaw jupanakajj servipjjetu’ sasaw nayratpach amuyäna, ukwa Jesusajj aka Oraqer janïr jutkasajj uñjpachäna. Kunjamsa Jehová Diosajj servirinakapat jan pächasitap uñachtʼayäna ukwa jichhajj yatjjatañäni.\n‘Markamajj taqe chuymaw jumar loqtañatakejj sartani’\n4. ¿Kunsa Jehová Diosajj Moisés toqejj israelitanakar säna, ukat kunsa jupanakajj lurapjjäna?\n4 ‘Mä tabernáculo luram’ sasin Diosajj Moisesar siskäna ukhajj kunas pasäna uk amtañäni. Ukanwa israelitanakajj Diosar yupaychapjjañapäna. Uka uta lurasiñapatakiw Jehová Diosajj Moisés toqe israelitanakar akham säna: “Taqe khitinakatejj Tatituru chuymapat ofrenda churañ munapki ukanakajja taqe chuymaw churapjjañapa” sasa. Uk istʼasajj ‘sapüruw israelitanakajj ofrendanak apapjjäna’. Kuntï churapkäna ukajj waljapunïnwa, ukatwa ‘ofrendanak jan apanjjapjjamti’ sasin jupanakar yatiyasïna (Éxo. 35:5; 36:3, 6). Kunjamtï uñjtanjja, israelitanakajj kuntï Diosajj maykäna ukarjamaw sum phoqapjjäna.\n5, 6. Salmo 110:1-3 qellqatarjamajja, ¿kunjam chuymanïpjjañapsa Jehová Diosasa ukat Jesusasa cheqpach servirinakat suyapjjäna?\n5 Aka qhepa urunakanjja, ¿kunjam chuymanïpjjañapsa Jehová Diosajj servirinakapat suyi? Mesiasajj apnaqañ qalltañapäkäna uka tiempot qellqañapatakiw Diosajj Davitar amuytʼayäna. Jesusan aka Oraqen nasiñapatak waranq jila maranak faltkäna ukhaw uka arunakajj qellqasïna (Salmo 110:1, 2 liytʼañataki). Ukarjamajja, Jesús contra saytʼir jaqenakaw utjañapäna. Ukampis jupar taqe chuyma servir walja jaqenakaw utjañaparakïna. Wayn tawaqonakas taqe chuymaw Jesusar servipjjañapäna. Taqe jupanakajja, alwa sullar uñtataw waljanir tukupjjañapäna (Salmo 110:3 liytʼañataki). * *\nDiosan Reinopat yatiyirinakajj alwa sullar uñtasitjam waljanïpjjewa (5 tʼaqa uñjjattʼäta)\n6 Salmo 110 qellqatan parlki uka arunakajj Jesusatwa parlaskäna, uk sumwa jupajj yatïna (Mat. 22:42-45). Ukatwa jan pächasis akham sispachäna: ‘Taqe chuyma arkirinakajaw utjani, jupanakaw Oraqpachan suma yatiyäwinak yatiyapjjani’ sasa. ¿Kunas tiempompejj uñjasiwayi? ¿Cheqapunit aka qhepa urunakan Diosan arunakap yatiyirinakar Reyejj tantachthapiwayi?\n“Taqe jaqenakar yatiyañajapuniwa”\n7. Jesusajj Reyjam uttʼayatäkäna ukhajja, ¿kunsa arkirinakapar wakichtʼañatak luräna?\n7 Jesusajj Reyjam uttʼayatäkäna uka qhepatjja, kuntï arkirinakapajj lurapjjañapäkäna uk phoqapjjañapatakiw jupanakar wakichtʼañ qalltäna. Kunjamtï aka libron payïr jaljan yatjjataniwayktanjja, 1914 marata 1919 marakamaw Cristojj Diosan uttʼayat templop uñjiri ukat qʼomachir jutäna (Mal. 3:1-4). Ukatsti, 1919 maranwa Amuyasiri Cheqapa Uywatarojj arkirinakapar uñjañapatak uttʼayarakïna (Mat. 24:45, MT). Uka marat aksaruw uka uywatajj Diosan cheqa yatichäwinakap jachʼa tantachäwinak toqe, ukat Bibliat apstʼat qellqatanak toqejj yatichaski. Uka qellqatanakasa ukat tantachäwinakasa, taqpach cristianonakan yatiyir sarapjjañapajj kunja wakiskirisa ukwa sum qhanañchapjjäna.\n8-10. ¿Kunjamsa jachʼa tantachäwinakajj yatiyapjjañapatak jilat kullakanakar chʼamañchtʼäna? Mä uñachtʼäwimp uk qhanañchtʼam. (“ Jachʼa tantachäwinakaw yatiyasiñapatak chʼamañchtʼäna” siski uka recuadro uñjjattʼäta.)\n8 Jachʼa tantachäwinaka. Jesusan yanaptʼap katoqañ wal munasaw Bibliat Yatjjatirinakajja, 1919 maran septiembre phajjsin 1 uruta 8 urukam Cedar Point (Ohio, Estados Unidos) sat markan tantachasipjjäna. Ukhapuniw jupanakajj Nayrïr Jachʼa Chʼajjwäwi qhepat ukham jachʼa tantachäw apapjjäna. Payïr urunjja, Rutherford sat jilatajj akham sasaw qhan säna: “Mä cristianojja [...], Diosan Reinopatwa yatiyañapa” sasa.\n9 Phesqër urunsti, “Yanapirinakatak arstʼäwi” sat pʼeqeñchäwini mä arstʼäwiw arstʼasirakïna. Qhepatjja, uka arstʼäwejj “Diosan Reinopat yatiyapjjañäni” sat pʼeqeñchäwimpiw Yatiyañataki revistan qellqtʼasïna. Uka arstʼäwinjja, Rutherford sat jilatajj akham sänwa: “Kunapachatï mä cristianojj jakäwipat lupʼki ukhajja, akham sasaw jisktʼasi: ‘¿Kunatakis aka Oraqer jutpachäta?’ sasa. Ukat jan pächasisaw akham saraki: ‘Jupamp sumankthapiyir yatiyäwinaka aka Oraqpachankir jaqenakar yatiyañajatakiw Tatitojj khitatapjam uttʼayitu. Ukhamasti, uka yatiyäwi taqe jaqenakar yatiyañajapuniwa’” sasa.\n10 ‘Diosan Reinopakiw jaqenakar yanaptʼaspa, sasin yatiyasiñapatakiw mä machaq revistajj utjani’ sasaw Rutherford jilatajj arstʼäwipan yatiyarakïna. Uka revistajj La edad de oro satänwa (jichhajj ¡Despertad! satäjjewa). Ukat akham sasaw jilatajj tantachasirinakar jisktʼäna: ‘¿Qawqhanis aka revista lakirañan yanaptʼañ munapjjasma?’ sasa. Uka tantachäwit mä yatiyäwejj akham sänwa: “Taqe chuyma yanaptʼañ munirinakar uñjañajj wali kusiskañapunïnwa. 6.000 tantachasirinakaw mayak saytʼasipjjäna” sasa. * Cheqansa, Diosan Reinopat taqe chuyma yatiyirinakaw Jesucristo Reyin utjäna.\nCedar Point (Ohio, Estados Unidos) markan 1922 maran apaskäna uka jachʼa tantachäwi. Plataforma alayaruw aka arunak uchapjjäna: “Reyita ukat Reinot yatiyapjjam” sasa\nJACHʼA TANTACHÄWINAKAW YATIYASIÑAPATAK CHʼAMAÑCHTʼÄNA\n1919, Cedar Point (Ohio, Estados Unidos). “Mesiasan apnaqata Diosan Reinopajj jutkani uk toqetwa mä cristianojj yatiyañapa” sasaw uka jachʼa tantachäwin qhanañchasïna. Ukat Diosan Reinopat yatjjatapjjañapatakiw La edad de oro sat revistajj utj-jjani sasaw yatiyasirakïna. Maysa toqetjja, jukʼamp yatiyasiñapataki ukat jilat kullakanakar wakichtʼañatakiw mä jilatar sapa taman uttʼayasiñapäna, jupajj director de servicio sutimp uñtʼatänwa.\n1922, Cedar Point (Ohio). “Diosan Reinopa” sat arstʼäwinjja, tantachasirinakarojj akham sasaw chʼamañchtʼasïna: “Reyita ukat Reinopat yatiyapjjam, yatiyapjjam, yatiyasipkakim” sasa. Anna E. Zimmerman sat kullakajja, uka tantachäwinkänwa ukat mä qawqha tiempot akham sänwa: “Reyita ukat Reinot yatiyañaw waktʼapjjetäna, ukwa sum amuyapjjayäta. Ukhamajj uka urut aksaruw ukham yatiyañ qalltapta” sasa.\n1931, Columbus (Ohio). Uka jachʼa tantachäwinwa Bibliat Yatjjatirinakajj Jehová Diosan Qhanañchirinakapa sat suti katoqawayapjje. Diosan servirinakapajj kunsa lurapjjañapa ukwa uka sutejj qhanañchäna, jupanakajj Jehová Diosan sutipata ukat Reinopatwa yatiyapjjañapäna.\n1935, Washington, D.C. markana. ‘Walja jaqenakjam’ uñtʼatäpki ukanakajja, aka Oraqen wiñay jakañ suytʼäwinïpjjewa sasaw uka jachʼa tantachäwin qhanañchasïna (Apo. 7:9-17). Uk sum amuytʼasajja, walja jaqenakar yatiyapjjañapwa Diosan servirinakapajj qhan amuyapjjäna.\n11, 12. Khä 1920 maran mistkäna uka Yatiyañataki revistajj kuna tiemponsa yatiyasiñapäna uka toqetjja, ¿kunsa qhanañchäna?\n11 Bibliat apstʼat qellqatanaka. Diosan Reinopat suma yatiyäwinakaw yatiyasini sasaw Jesusajj arsüna, uk lurañajj kunja wakiskirisa ukjja, Yatiyañataki revistaw jukʼamp sum qhanañchäna. Ukhamajj kunas 1920 maranak qalltajj pasäna uk yatjjatañäni.\n12 Mateo 24:14 qellqatarjamajja, ¿kuna toqetsa ukat kuna tiemponsa yatiyasiñapäna? “Reinot yatiyaña” sat pʼeqeñchäwin mä yatichäwiw Yatiyañataki revistan julio 1, 1920 maran mistüna. Kuna toqetsa yatiyasiñapäna uk akham sasaw uka revistajj qhanañchäna: “Cristojj Diosan Reinopan Reyjam uttʼasitapa ukat aka jan wali pachan tukjasïwipaw uka ‘suma yatiyäwinakajja’” sasa. Ukat kuna tiemponsa yatiyasiñapäna ukjja, akham sasaw revistajj qhanañcharakïna: “Nayrïr Jachʼa Chʼajjwäwi tiempota, jachʼa tʼaqhesïwi tiempokamaw yatiyasini” sasa. Ukatwa uka qellqatajj akham säna: “Cristianöpjjtwa sapki taqe ukanakar suma yatiyäwinak yatiyañatakejja [...], jichhaw tiempöski” sasa.\n13. Yatiyañataki 1921 maran mistkäna uka revistanjja, ¿kun lurapjjañapatakis ajllit cristianonakar invittʼasïna?\n13 ¿Jehová Diosan markapajj jariyatakit Jesusan arunakap phoqapjjañapäna? ¡Janiwa! Yatiyañataki marzo 15, 1921 maran mistkäna uka revistanjja, “Chʼaman saytʼasim” sat pʼeqeñchäwin mä yatichäwiw utjäna, ukanjja ajllit cristianonakaruw yatiyapjjañapatak invittʼasïna ukat akham jisktʼasipjjañapatakiw chʼamañchtʼasirakïna: “Yatiyir sarañajja, ¿janit nayatakejj wali askïki? Ukat ¿janit uk lurañajajj wakiskaraki?” sasa. Revistajj akham saskakïnwa: “Yatiyañajj wali askïtap amuyapjjäta ukhaw Jeremías profetjam jikjjatasipjjäta. Uka profetan chuymapanjja, Tatitun arupajj ninjamaw nakhäna, ukatwa Diosan arunakap parlañ jan jaytirjamäkänti” sasa (Jer. 20:9). Jehová Diosasa ukat Jesusasa, arkirinakapan taqe chuyma servipjjatapat janiw pächasipkiti, ukwa uka arunakajj uñachtʼayistu.\n14, 15. Khä 1922 maran mistkäna uka Yatiyañataki revistajja, ¿kunjamsa yatiyir sarapjjañapatak ajllit cristianonakar chʼamañchtʼäna?\n14 ¿Kunjamsa cheqpach cristianonakajj Diosan Reinopat yaqhanakar yatiyapjjañapäna? Yatiyañataki agosto 15, 1922 maran mistkäna uka revistanjja, “Yatiyañaw wali wakiskirejja” sat pʼeqeñchäwini mä yatichäwiw utjäna, uka yatichäwejj janiw jachʼäkänti ukampis jan armkañ arunakanïnwa. Ukanjja, ajllitanakaruw akham sasin ewjjtʼasïna: “Bibliat apstʼat qellqatanakampi Diosan arunakap jan inaktʼas yatiyapjjam ukat Reinojj jakʼachasinjjewa sasin uta punkun qhanañchtʼapjjam” sasa.\n15 Diosan Reinopat yatiyañajj kunja askisa ukat wakiskirisa ukwa Jesusajj 1919 marat aksarojja, Amuyasiri Cheqapa Uywata toqejj amuytʼayäna. Ukampis ¿Bibliat Yatjjatirinakajj uka arunakar istʼapjjpachänti?\nTaqe chuymaw Diosar servipjjañapäna\n16. Irpir chuymanjam uttʼayatäpkäna ukanakat yaqhepajja, ¿yatiyir sarañatak chʼamañchtʼaskäna ukhajj kunsa lurapjjäna?\n16 Khä 1920 ukat 1930 maranakanjja, taqe ajllit cristianonakaw yatiyapjjañapa sasin chʼamañchtʼaskäna ukjja janiw yaqhepajj phoqañ munapkänti. Yatiyañataki marzo-abril, 1928 maran mistkäna uka revistaw kunas uka tiempon pasäna uk akham qhanañchäna: “Jichhürunakanjja, iglesianakan [jan ukajj tamanakan] irpir chuymanjam irnaqtʼasipki ukanakat yaqhepajja [...], janiw jilat kullakanakarojj yatiyir sarapjjañapatak chʼamañchtʼañ munapkiti, jupanakas janirakiw yatiyir sarañ munapkiti [...]. Diosata, Reyita ukat Reinopat utat uta yatiyir sarañ janiw askit uñjapkiti, larusipjjewa” sasa. “Ukham lurapjjatapajj jan walïtapwa Diosar taqe chuyma servirinakajj jupanakar qhan sapjjañapa. Ukatjja, ‘janiw irpir chuymanjam irnaqjjasmati’ sasaw sapjjañaparaki” sasaw uka revistajj sarakïna. *\n17, 18. Amuyasiri Cheqapa Uywatan ewjjtʼaparjamajja, ¿kunsa pasïr patak maranakan walja jilat kullakanakajj lurapjjäna?\n17 Ukampis tamankirinakat waljaniw Amuyasiri Cheqapa Uywatan ewjjtʼaparjam lurapjjäna ukat Diosan Reinopat yatiyañjja wali askitwa uñjapjjarakïna. Yatiyañataki marzo 15, 1926 maran mistkäna uka revistajj akham sänwa: “Diosan servirinakapajj chuymapat amtasaw [...] suma yatiyäwinak yatiyapjjani” sasa. Uka jilat kullakanakajja, Salmo 110:3, (NM) qellqatarjam sarnaqapjjatapa ukat Criston Reinopar taqe chuyma yanaptʼapjjatapwa uñachtʼayapjjäna.\n18 Aka qhepa patak maranakanjja, walja jilat kullakanakaw Diosan Reinopat yatiyasiñapatak yanaptʼañ amtawayapjje. Jutïr yatichäwinakanwa kunjamsa yatiyapjjäna, kunanakampis yatiyapjjäna ukat kunanakas jikjjatasiwayi uk yatjjataskañäni. Ukampis jupanakatakik taqe kuns muniri jaqenak taypin jakkasajja, kunatsa millón millón jaqenakajj Diosan Reinopat taqe chuyma yatiyapjjäna ukwa nayraqat yatjjatañäni. Uka toqet yatjjatkasajja, sapa mayniw akham jisktʼasiñasa: “¿Kunatsa suma yatiyäwinak jaqenakar yatiytjja?” sasa.\n‘Diosan Reinop nayraqat thaqhapjjam’\n19. ¿Kunatsa Jesusan ewjjtʼapar istʼasajj ‘Diosan Reinop nayraqat thaqtanjja’?\n19 Jesusajj akham sasaw arkirinakapar ewjjtʼäna: “Nayraqatajj Diosan reinopa munapjjam [jan ukajj thaqhapjjam]” sasa (Mat. 6:33). ¿Kunatsa uka ewjjtʼarjam sarnaqañatak chʼamachastan? Uka Reino toqew Diosan munañapajj phoqasini, ukwa jiwasajj sum amuytanjja. Kunjamtï 5 yatichäwin yatjjatktanjja, jukʼat jukʼatwa qollan ajayojj Diosan Reinopat parlir cheqa yatichäwinak qhanstayäna. Kunapachatï uka yatichäwinakajj chuymar purtʼistu ukhajja, Diosan Reinop nayraqat thaqhañatakiw chʼamachastanjja.\nKunjamtï mä chachajj qori jikjjatasajj kusiskejja, ukhamarakiw cristianonakajj Diosan Reinopat cheqa yatichäwinak yatjjatasajj wal kusistanjja (20 tʼaqa uñjjattʼäta)\n20. Oraqen imantat qori jikjjatir jaqet parlki uka uñachtʼäwirjamajja, ¿kunjamsa Jesusan arkirinakapajj Diosan Reinop nayraqat thaqhapjjañapäna?\n20 Jesusan arkirinakapajj jupar istʼasaw Diosan Reinop nayraqat thaqhapjjañapäna, ukwa oraqen imantat qori jikjjatir mä chachat parlkäna uka uñachtʼäwejj amuytʼayistu (Mateo 13:44 liytʼañataki). Uka uñachtʼäwirjamajja, uka chachajj trabajkasaw imantat qori mä akatjamat jikjjatäna ukat wali valoranïtap amuyasajja, wali “kusisitaw taqe kunatejj jupan utj[käna] ukanak aljantasin uka oraqjja alas[jjäna]”. ¿Kunsa uka uñachtʼäwit yateqsna? Kunapachatï Biblian cheqa yatichäwinakap jikjjattan ukat wali askïtap amuytan ukhajja, jan pächasisaw Diosan Reinop nayrar uchañatak chʼamachastanjja. *\n21, 22. Diosan Reinopat yatiyirinakajja, ¿kunjamsa uka Reino nayrar uskupjjatap uñachtʼayapjje? Mä uñachtʼäwimp uk qhanañchtʼam.\n21 Diosan Reinopar yanaptʼapki ukanakajja, luratanakapampiw uka Reino nayraqat thaqhapjjatap uñachtʼayapjje. Qollqepampi ukat kuntï sum lurañ yatipki ukanakampiw jupanakajj jukʼamp yatiyasiñapatak yanaptʼapjje. Ukat waljanirakiw Jehová Diosar sapür serviñatakejj munañanakap maysar apanukupjje. Reinop nayrar uchapki ukanakarojja, kunjamsa Jehová Diosajj yanaptʼi uk sumwa uka jilat kullakanakajj uñjawayapjje.\n22 Avery Bristow jilatampi ukat Lovenia esposapampejja, Estados Unidos markan aynach toqenwa 1920 marat Diosatak sapür irnaqtʼapjjäna. Mä qawqha maranak qhepatjja, Lovenia kullakajj akham sänwa: “Precursorjam serviñ qalltapkayäta ukürut jichhakamajja, kusisitaw jikjjatasipjjta. Gasolina ukat manqʼa alañatakejj kawkitsa qollq jikjjatañäni sasaw sapa kut jisktʼasipjjerïta. Ukampis Jehová Diosaw yanaptʼawayapjjetu. Janipuniw aynachtʼapkayätti ukat kunanakatï jakañatak wakiskäna ukanakasa, utjapjjapunitänwa” sasa. Kullakajj akham saskakïnwa: “Pensacola (Florida) markan servisipkayäta ukhajja, jukʼa qollqenikïpjjayätwa ukat manqʼañas jukʼakiw utjapjjetäna. Mä urojja, utar purisaw pä jachʼa bolsanak jikjjatapjjta. Ukamp chikajj mä tarjetaw utjäna, ukanjj akham sänwa: ‘Pensacola tamankir jilat kullakanakaw munasiñamp jaytapjjsma’” sasa. Kunjamsa walja maranak precursorjam irnaqtʼapjjäna uk amtasajja, Lovenia kullakajj akham sänwa: “Jehová Diosajj janipuniw jaytapkituti. Cheqansa, Jupar confiyasipki ukanakarojj janipuniw Diosajj jaytanukkiti” sasa.\n23. Reino toqet cheqa yatichäwinak yateqasajja, ¿kunjamsa jikjjatasta, ukat kun lurañsa amtta?\n23 Lurañanakasasa ukat sarnaqäwinakasasa mayj mayjawa, ukhamajj janiw taqenejj kunjamtï yaqha jilat kullakanakajj Diosatak irnaqtʼapki ukham irnaqtʼirjamäktanti. Ukampis taqeniw suma yatiyäwinak yatiyir sarañ wali askit uñjsna (Col. 3:23). Reinot cheqa yatichäwinak yateqawayktan ukajj wali askiw jiwasatakejja, ukatwa Diosar jukʼamp serviñatak chʼamachastanjja. Cheqas uk lurañwa wal muntanjja.\n24. ¿Kun lurasiñapatakis Diosan Reinopajj aka qhepa urunakan yanaptʼaski?\n24 Pasïr patak maranakanjja, kuntï Mateo 24:14 qellqatajj siski uka arunak phoqasiñapatakiw Jesucristo Reyejj wal yanaptʼawayi. Ukampis janiw servirinakapamp munkir jan munkir yanaptʼayaskänti. Jan ukasti, servirinakapaw munañanakap apanukusajj taqe chuyma suma yatiyäwinak yatiyañatak chʼamachasipjjäna. Cheqas aka Oraqpachan suma yatiyäwinak yatiyasitapaw Criston Reyjam apnaqjjatap uñachtʼayistu ukat ukham yatiyasiñapatakiw Diosan Reinopajj aka qhepa urunakan yanaptʼaskaraki.\n^ tʼaqa 5 Salmo 110:3, (NM): “Atiptʼañ urumanjja markamajj taqe chuymaw serviñatakejj sartani [...]. Sullar uñtataw waynanakajj jumamp chik sarantapjjani”.\n^ tʼaqa 5 Waljat parlañatakiw ‘sulla’ siski uka arojj Biblian apnaqasi (Gén. 27:28; Miq. 5:7).\n^ tʼaqa 10 A quiénes se les confía la obra sat folletojja akham sänwa: “Diosan Reinopat utat uta yatiyañatakiw La edad de oro sat revistajj lakirasiñapa [...]. Sapa utaruw La edad de oro ukat Yatiyañataki sat revistanakajj jaytasiñapa, utanejj janis sapa phajjsi uka revistanak katoqañatak qellqtʼayaskchejja, jaytasiñapapuniwa” sasa. Febrero 1, 1940 maratwa, uka revistanak lakirapjjañapataki ukat qawqsa lakirasipki uk qellqtʼasipjjañapatakejj Diosan servirinakapar chʼamañchtʼasïna.\n^ tʼaqa 16 Uka tiemponjja, tamankirinakaw irpir chuymaninakarojj ajllipjjerïna. Ukhamajja, yatiyir sarañ jan munapkäna ukanakarojj jupanakaw jan ajlliñ amtapjjasapäna. Kunjamsa jichhajj Biblian mayitanakaparjam irpir chuymaninakar uttʼayasi ukjja, 12 yatichäwinwa jukʼamp qhanañchasini.\n^ tʼaqa 20 Mä alakip jaqejj jila alani suma perla thaqher sarkäna uka uñachtʼäwitwa Jesusajj parlarakïna. Uka alakip jaqejj suma perla jikjjatasajja, taqe yänakapa jan ukajj cosasanakap aljantasaw uka perla alasïna (Mat. 13:45, 46). Diosan Reinopat parlir yatichäwinakjja janiw taqenejj mä kikpak yateqktanti, ukwa uka pä uñachtʼäwejj amuytʼayistu. Yaqhepajja, akatjamatwa jikjjatapjje, yaqhepasti thaqhapjjarakiwa. Ukhamäkchisa, taqeniw Diosan Reinop nayrar uchañatak chʼamachasiñasa.\n¿Kunsa jumajj Diosan Reinopat amuyta?\n‘Taqe chuyma arkirinakajaw qhepa urunakan utjani’ sasajja, ¿kunatsa Jesusajj sispachäna?\nYatiyir sarañajj kunja wakiskirisa ukjja, ¿kunjamsa Amuyasiri Cheqapa Uywatajj qhanañchäna?\nDiosan Reinopat cheqa yatichäwinak yateqasajja, ¿kunjamsa jikjjatasta, ukat kunjamsa uk nayrar uchañ munatam uñachtʼayasma?\n¿Cristianjamajj ‘jan qarjasisa aski lurañanaka’ lurasktati?\nKunjamsa taqe chuyma yatiyatasasa ukat cristianjam sarnaqatasas jaqenakarojj Diosar jakʼachasiñapatak yanaptʼi ukwa aka yatichäwejj qhanañchi.\nJanïra chʼama tukuña urunak purinkipan Jehová Diosar yupaycham\nDiosan arunakap jukʼamp yatiyañatakejja, ¿kunsa jilïr jilat kullakanakajj lurapjjaspa?\nOraqpachan Jilïr Irpirinakan qellqanitapa\n1 YATICHÄWI ‘Reinomajj jutpan’\n2 YATICHÄWI Alajjpachanwa Diosan Reinopajj uttʼayasi\n1 JALJA Diosan Reinopat cheqa yatichäwinaka: Cheqa yatichäwinakaw yatichasïna\n3 YATICHÄWI Jehová Diosajj amtanakapwa yatiyistu\n4 YATICHÄWI Jehová Diosaw sutip jachʼañchi\n5 YATICHÄWI Reyiw Diosan Reinopat jukʼamp qhanañchi\n2 JALJA Diosan Reinopat yatiyaña: Oraqpachanwa suma yatiyäwinakajj yatiyasiski\n6 YATICHÄWI Diosan markapakiw yatiyi: Diosan servirinakapajj chuymapat amtasaw yatiyapjje\n7 YATICHÄWI Kunjamanakatsa yatiyasiñapäna: Kunanakatï utjki ukanakampiw yatiyasi\n8 YATICHÄWI Jukʼamp yatiyañatak yanaptʼanaka: Oraqpachan yatiyañatak yanaptʼanaka\n9 YATICHÄWI Yatiyatasajj janiw inamayäkiti: “Yapunakajj niyaw poqoratäjje”\n3 JALJA Diosan Reinopan mayitanakapa: Diosatakjam sarnaqañatakiw chʼamachasipjje\n10 YATICHÄWI Reyejj arkirinakaparuw qʼomachi\n11 YATICHÄWI Sarnaqañ toqetwa cristianonakar qʼomachasi: Qollan Diosatakjam sarnaqaña\n12 YATICHÄWI ‘Sumankañ utjayir Diosar’ sum servipjjañapatakiw yanaptʼasi\n4 JALJA Diosan Reinopan atipjäwinakapa: Markanakan leyinakaparjam phoqasaw suma yatiyäwinakajj yatiyasi\n13 YATICHÄWI Diosan Reinopat yatiyirinakajj tribunalanakaruw sarapjje\n14 YATICHÄWI Diosan gobiernoparukiw yanaptʼapjje\n15 YATICHÄWI Diosar libre yupaychañatakiw chʼamachasipjje\n5 JALJA Diosan Reinopan yatichäwinakapa: Reyin servirinakaparuw wakichtʼasi\n16 YATICHÄWI Diosar yupaychañatak tantachäwinaka\n17 YATICHÄWI Diosan Reinopat yatiyirinakaruw wakichtʼasi\n6 JALJA Diosan Reinopar yanaptʼaña: Diosar yupaychañatak utanak luraña ukat jilat kullakanakar yanaptʼaña\n18 YATICHÄWI Kuna qollqempis Reinon luräwinakapajj apasi\n19 YATICHÄWI Jehová Diosar jachʼañchir utanaka\n20 YATICHÄWI Mayninakar yanaptʼasaw Diosar yupaycharaktanjja\n7 JALJA Diosajj kunanaksa Reinopan lurani: Taqe kunaw machaqat lurasini\n21 YATICHÄWI Diosan Reinopajj enemigonakaparuw tukjani\n22 YATICHÄWI Diosajj Reinop toqew amtanakap aka Oraqen phoqani\nText Aka archivonakanwa qellqatanak apaqasma ¡Diosan Reinopajj apnaqjjewa!\nAudio Aka archivonakanwa grabacionanak apaqasma ¡Diosan Reinopajj apnaqjjewa!


Bible in one year - Aymara Bible 1997 - May 14\n1. Filisteonacasti take jakenacapjja Afec sisqui uca chekaruw tantacht'apjjäna, ucañcamasti israelitanacajj Jezreel sisqui uca chekanquir uma jalsu jac'aruw purintapjjaraquïna.\n2. Uqhamasti cunapachatejj filisteonacan jilïrinacapajj compañiata, batallonata sarantasipcän ucapachasti, Davidampi jakenacapampejj Aquis reyimpiwa khepata sarantasipcaraquïna.\n3. Ucatwa filisteonacan jilïrinacapajj Aquis reyirojj jisct'apjjäna: —¿Cunsa lurapjje uca hebreo jakenacajja? —sasa. Aquis reyisti saraquïnwa: —Acajj Davidawa, jupasti Saúl reyin oficialapänwa, uca Saúl reyisti Israel marcan reyipawa. Ucampisa aca Davidajj niya mä kawkha maranacawa nayampi chicaraqui, ucatsti cunüruttejj nayan jac'ajjan sarnakqui ucat jichhacamajj janiw cuna jan walsa jupanjja jicjjatcti —sasa.\n4. Ucampisa filisteon jilïrinacapajj Aquis reyitaquejj colerasipjjänwa, ucatsti sapjjaraquïnwa: —Jichhajj uqhamajj samaya, cawqharutejj juparojj churcta ucqharu cuttjjapjjañapataqui, janiraqui jiwasampi chica nuwasiri sarcpati, inampisa cheka nuwasïwina jiwasaru cutjjatjjestaspa. ¡Jupataquejj walïspawa reyin nayrakataparu uñstañapajja, aca filisteo soldadonacan p'ekepa apt'ata!\n5. ¡Acatejja pachpa Davidächejja, qhitirutejj k'ochjjayapjjäna thokt'asisa: ‘Waranka jakenacwa Saúl reyejj jiwarayi, Davidasti tunca waranka jakenacaraqui jiwarayi’! sasa.\n6. Uqhamasti Aquis reyejj Davidaruw jawsayäna, ucatsti saraquïnwa: —¡Chekpachansa, Tatitojj jacasquiwa, jumasti cheka jakepunïtawa! Aca campamenton sarnakatamasti chuymajjar purquiriwa. Cuna urutejj nayan jac'ajjaru jutcta ucat jichhürcamajj janiraquiw cuna jan walsa jumanjja jicjjatcti. Ucampisa filisteonacan jilïrinacapajja janiw jumaru uñjañ munapctamti.\n7. Uqhamajj jichhajj waliqui cuttawayjjam, jan jupanacaru chuymanacapa mayjt'ayascañataqui.\n8. Ucampisa Davidajj saraquïnwa: —¿Cunsa nayajj lurtjja? ¿Cuncha juma jach'a reyejj take aca maranacana nayatjja uñjtajja, ucat nayaru jaysaraquistajja uñisirinacamampi nuwasiri sarañajja? —sasa.\n9. Aquis reyisti saraquïnwa: —Nayajj yattwa chekpachansa jumajj wali suma jakëtawa, Diosan angelapäcasmas uqhama, ucampisa filisteonacan jilïrinacapajja amtapjjewa, jumajj jan nanacampi chica nuwasïwiru mantañamataqui.\n10. Uca laycu, jumasa uqhamaraqui jumampi chica jutapqui uca jakenacasa, arumanthi alwatajj khanjtanipanwa sartasina cuttawayjjapjjäta.\n11. Uqhamasti, Davidampi jakenacapampejj, khepärmanthi alwajja filisteonacan orakeparuw cuttanjjapjjäna, ucañcamasti filisteonacajj Jezreel tokeruw sarantasipcaquïna.\n1. Quimsüru sarakatatsti, Davidampi jakenacapampejj Siclag marcaruw puripjjäna. Ucansti jicjjatapjjaraquïnwa amalecita jakenacajj Néguev sat orakeru mantanipjjatapa, ucatsti Siclag marcaru nuwantapjjatapa t'unjasa, ninampi phichhantasa.\n2. Amalecita jakenacasti uca marcan utjiri warminacarusa, take wawanacarusa, chachanacarusa preso apapjjaraquitayna, jan maynirus jiwarayapcchïna ucasa.\n3. Cunapachatejj Davidampi jakenacapampejj marcaru puripcän ucapachajja, marcarojja naqhantata uñjapjjäna, warminacsa, yokall wawsa, imill wawsa preso apapjjaraquitayna.\n4. Ucat wali jach'at jachapjjäna, wararipjjaraquïna thayjtañcama.\n5. Davidan pani warmipasa catuntataraquïnwa, Jezreelanquiri Ahinoam sat warmisa, uqhamarac Abigail warmisa, cawquïritï Nabal jaken warmipäcäna, Carmel chekana utjcäna ucasa.\n6. Davidasti wali llact'ataw jicjjatasiraquïna, jakenacapasti juparojj kalampiw c'upjaña munapjjaraquïna, takenisa wali mayjt'ataraquïnwa, cunatejj wawanacaparu pascatayna ucanacata. Ucampisa jupajj Tatitu Diosaparuw confiasiraquïna.\n7. Ucat Abiatar sacerdoterojj saraqui, uca sacerdotesti Ahimelecan wawapänwa: “Achict'assmawa, efod isi apanirapita” sasa. Abiatar sacerdotesti janc'aquiw Davidarojj efod isi churäna.\n8. Davidasti Tatituruw jisct'asiraquïna: —¿Uca lunthata jakenacarojj arctañajjati? ¿Jupanacarojj jicjjatiristti? —sasa. Tatitusti saraquïnwa: —Arctascaquim, jicjjatätawa, ucatsti preso apata jakenacsa aparanjjaraquïtawa —sasa.\n9. Davidasti janc'aquiw sarjjaruwayi, jupampi chicäpcäna uca sojjta pataca jakenacasa jupampi chicaraquiw sarapjjaraquïna. Besor sisqui uca jawira thiyaruw puripjjäna.\n10. Uca chekarusti pä pataca jakenacaw kheparapjjäna. Jupanacasti wali kariratäpjjaraquïnwa jawira maqhatañataquejja, yakha pusi pataca jakenacampisti, Davidajj arctascaquïnwa.\n11. Ucat juc'ampi kheparusti thaquinjja mä egipcio jakeruw jicjjatapjjäna. Ucat uca jakjja Davidan ucaruw irpapjjäna. Nayrakatajja mank'ampi, umampi churapjjäna.\n12. Mä higo q'isampi, pä wayta waña uvampi churapjjäna. Uc mank'antasinsti egipcio jakejja cutitatjjänwa, quimsürumpi quimsa arumampiraquiw jan cunsa mank'cataynati.\n13. Uqhamasti Davidajj jisct'araquïnwa: —¿Qhitis uywirimajja? ¿Cawquitsa jutta? —sasa. Egipcio jakesti saraquïnwa: —Egiptonquirïtwa, mä amalecit jaken uywatapätwa, ucampisa niya quimsa uruw uywirejjajj jaytanucjjetu, usuntatajj laycu.\n14. Cereteo jakenacan aynacha orakepa saqueyjiriw sarapjjta, ucatsti Judá, Caleb tokenquirinacar uqhamaraqui. Siclag marcarusti ninampiw phichhantapjjta.\n15. Davidasti saraquïnwa: —¿Uca lunthata jakenacan ucaru irpitasmati? —sasa. Ucat egipcio jakejj saraquïna: —Jumatejj Diosan sutipjjaru juramento lurarapitäta, ucatsti janiraqui uywirejjarusa catuycaraquitäta, ni jiwaycaraquitätasa, ucapachajj nayajj cawqhancapquitejj jupanacajj ucacamaw irpäma —sasa.\n16. Ucatsti, cawqhancapcäntejj uca lunthatanacajj ucacamaw irparaquïna. Jupanacasti take uca pampana aywitatatäsipcänwa, ucan mank'asipcäna, umasipcaraquïna, uqhamarac jach'a fiesta lurasipcäna take cunanactejj jupanacajj filisteonacan orakepata, uqhamarac Judá oraketsa lunthatanipcatayna ucanacampi.\n17. Uqhamasti Davidajj alwata, jayp'ucamawa jupanacarojj nuwaräna, k'alwa jupanacarojj tucjaraquïna, ucampisa pusi patac waynanacaquiw camellonacaparu lat'jjatasina jaltjjapjjatayna.\n18. Davidasti wasitatwa take cunanactejj amalecitanacajj lunthatjanipcatayna ucanaca jicjjatjjäna, uqhamarac pani warmipsa jicjjatasjjaraquïnwa.\n19. Take cunanactejj amalecitanacajj lunthatawayapcatayna, ucanacatjja jan maynis chhakhat jicjjatjjäna. Janiraquiwa ni mä wawasa, ni mä jakesa chhakhatäcänti; Davidajj take cunwa jan cunas chhakhata jicjjatjjaraquïna.\n20. Jupasti take ovejanacapa, vacanacapa catuntasiraquïna. Uqhamasti cawquïrinacatejj uca uywanaca anaquinipcän ucanacasti sapjjaraquïnwa take ucanacajj Davidan jicjjatataw sasa.\n21. Cunapachatejj Davidajj purinjjäna, cawqhanccäntejj uca pä pataca jakenacajj ucqharu, qhitinacatejj Besor jawira jan maqhatirjamäpcän wali karitäpjjatap laycu, janiraqui Davidampi chica sarapcataynati, ucanacasti Davidampiru, jakenacapampiru catokeriw mistunipjjäna. Davidasti jupanacaru jac'achasisinjja aruntaraquïnwa.\n22. Ucampisa Davidan jakenacapatjja utjaraquïnwa wali khoru jakenaca, ucanacasti colerasisinjja sapjjaraquïnwa: “Qhitinacatejj jan jiwasampi chica sarapqui ucanacarojj janiw cunas churatäñapäquiti, jan ucasti warminacapampi, wawanacapampiquiw churatäjjañapajja, ucatsti sarjjapjjpan” sasa.\n23. Ucampisa Davidajj saraquïnwa: —Jan ucanac lurapjjamti, nayan jilanacajja, uqhamarus take cunsa Tatituw churistojja, janiraquiw jupajj jiwarañasa muncänti, jan ucasti uca lunthata jakenacjja amparasaruwa catuyistojja, qhitinacatejj jiwasaru nuwantapquistäna ucanacarojja.\n24. Jichhasti janiw qhitis jumanacarojj “Waliquiw” sapquiristamti. Jaljasiñansti chicataw wact'istojja, qhitinacatejj yänaca uñjañataqui kheparapqui ucanacampisa, uqhamarac qhitinacatejj guerraru nuwasiri sarapqui ucanacampisa —sasa.\n25. (Ucürut jichhürcamasti israelitanacajj uqhampunwa jaljasipjje.)\n26. Davidasti cunapachatejj Siclag sisqui uca chekaru purjjäna ucapachasti, Judá orakenquiri jilïr jakenacaru, uqhamarac qhitinacatejj amigonacapäcäna ucanacarusa, cuntejj uñisirinacapat aparancatayna ucanacatjja mä chicat apayäna, aqham sasa: “Aca wajjt'añajj jumanacataquiwa, cuntejj Tatitun uñisirinacapat aparcta ucata mä chicatawa acajja” sasa.\n27. Uqhamaraquiw wajjt'añanacjja apayaraquïna qhitinacatejj Betel, Ramot ucasti Néguev chekana, Jatir,\n28. Aroer, Sifmot, Estemoa,\n29. uqhamarac Racal chekanquirinacarusa, uca quipcaraqui Jerameel marcanacan utjirinacarusa, quenitanacan marcanacapan utjirinacarusa,\n30. Horma, Corasán, Atac,\n31. Hebrón, uqhamarac cawqhanacantejj jupasa, uqhamarac jakenacapasa sarnakcatayna take ucsanquirinacaruw apayataraquïnjja.\n1. Filisteonacasti israelitanacarojj nuwantanipjjaraquïnwa. Israelitanacasti jupanacan nayrakatapatjja jaltjjapjjänwa, Gilboa kollun atipjatäjjatap laycu.\n2. Filisteonacasti, Saúl reyimpiru, wawanacapampiruw arctapjjaraquïna, ucatsti Jonatanaru, Abinadab, uqhamarac Malquisúa ucanacarusti jiwarayapjjänwa.\n3. Ucatsti Saúl reyircamaquiraquiw take ch'amanacap cutiquipstayanipjjäna; cunjämatejj flecha antutt'iri jakenacapajj flechanacjja cawqhanccäntejj jupanacajj ucacama puriyapjjän ucapachasti jupanacajj wali ajjsarapjjaraquïna.\n4. Ucatwa Saúl reyejj yanapiriparojj säna: “Espadam apsusim ucatsti ucampi jiwayita, uqhamat aca Dios jan uñt'ir jakenacajj jutasin nayaru jiwayapjjañapataqui, ucatsti nayar jiwayasin cusisipjjañapataqui” sasa. Ucampisa yanapiripajj janiw lurañ muncänti, wali ajjsarañapajj utjatap laycu. Uqhamasti Saúl reyejj jupapachaw espadap catusina uca pataru liwjjattäna.\n5. Yanapiripasti Saúl reyiru uqham jiwata uñjasinsti, uca quipcaraquiw jupajj espadapjjaru liwjjattasin jiwayasiraquïna, jupampi chica.\n6. Uqhamawa uca urojj Saúl reyejj quimsa yokanacapampi, yanapiripampi, uqhamarac take qhitinacatejj jupampïpcäna ucanacajj jiwarapjjäna.\n7. Israelitanacasti, cawquïrinacatejj vallet qhurcatana, uqhamarac Jordán jawirat inti jalsu token jacapcäna ucanacasti, israelita tama soldadonacan jaltjjapjjatap uñjasinsti, uqhamarac Saúl reyiru, wawanacapampiru jiwaratapa uñjasinsti, jupanacajj marcanacap apanucuwayasinjja jaltjjapjjaraquïnwa. Ucatsti filisteonacajj uca marcanacar purinisinjja pachpa marcanacanwa jacapjjäna.\n8. Khepürusti, cunapachatejj filisteonacajj jiwatanacat yänacapa apariri sarapcatayna ucapachasti, Saúl reyimpiru, quimsa yokanacapampiruw Gilboa kollun jiwarata jicjjatapjjäna.\n9. Ucatsti p'eke apakapjjäna, armanacapsti aparapjjaraquïnwa, uqhamarac take filisteo orakeruw qhitapjjäna mayni jakenaca, jupanacan diosanacapana, templonacaparu take yatiyañapataqui.\n10. Saúl reyin armanacapsti Astarté diosan temploparuw uchapjjaraquïna, amayapsti Bet-sán perkaruw warccatapjjaraquïna.\n11. Jabes de Galaad uca marcana utjir jakenacasti, cuntejj filisteonacajj Saúl reyimpi lurcatayna uca yatisinjja,\n12. jan cunsa ajjsariri take jakenacaw tantacht'asipjjäna, pakar aruma jutasinsti Bet-sán perkatjja Saúl reyin amayapa, uqhamarac yokanacapan amayanacapsa apakawayjjapjjataynawa, ucatsti Jabes marcaruw apasjjapjjäna, ucanwa naqhantayjjapjjaraquïna.\n13. Ucatsti uca khellanacapjja Jabes marcana mä koka c'uchuruw imjjapjjaraquïna. Uca khepatsti pakallko uruw ayunapjjaraquïna.\n5. Diosajjay, jumaw arsutanacajj ist'istajja, sutim wakaychirinacan catokäwip churjjaraquistajja.\n6. Reyirojj jaya maranac jacañay churam, jupajj walja walja maranacay jacpan;\n7. asquinacam catokasay marcarojj apnakpan, munasiñamamp asqui cancañamampirac imam.\n8. Nayasti sutimarojj jach'aruw aptä, arsutanacajjsti sapüruw phokharaquï.\n7. Cunapachatï jaken sarnakäwipajj Tatitutac sumäqui ucqhajja, uñisiripampisa Tatitojj juparojj sumancayiwa.\n8. Lunthatasiñanacampi waljanaca jicjjatañata sipansa, juc'amp asquiwa chekapa lurañampi juc'aqui jicjjatatajja.\n9. Jakejj chuymapanjja sarnakañapatwa lup'isqui, ucampis sarnakäwipjja Tatituw irpasqui.\n19. Qhitinacatejj jan iyawsapqui ucanacajj juchañchatäjjewa. Cunapachatejj khanajj acapacharu jutqui ucqhajj jakenacajj ch'amacaruw juc'ampi munapjje khanat sipansa, luräwinacapajj jan walïtap laycu.\n20. Take qhitinacatejj jan wal lurapqui, ucanacajja khanarojj uñisipjjewa, janiraquiw khanarojj jac'achasipquiti, jan wali luratanacapajj jan khanstañapataqui.\n21. Ucampis qhitinacatejj asquin sarnakapqui, ucanacajj khanaruw jac'achasipjje, Diosajj luräwinacap taypincatap uñjasiñapataqui.”\n22. Ucanac pasatatsti Jesusajj discipulonacapampiw Judea tokeru sarawayjjäna. Purisinsti mä kawkha urunacawa ucancapjjäna bautisasa.\n23. Uca pachparaquiwa Bautisiri Juanajj Enón sat chekan bautisascäna, Salim sat jac'ana, ucawjan walja uma utjatap laycu, jakenacasti puriniritcamaw bautisatäna.\n24. Ucapachajj janïraw Bautisir Juanajj carcelrantatäcänti.\n25. Ucatsti Bautisir Juanan arquirinacapampi mä kawkha judionacampiw ch'ajjwapjjäna k'omachasïwjjata.\n26. Ucatsti Bautisir Juanan ucar sarasinjja sapjjänwa: —Yatichiri, Jordán jawir qhurcatan jumampïcän ucajja, qhititaractejja jumajj khanañchapquista ucajja jichhajj bautisasquiwa, takeniraquiw jupar arcapjje —sasa.\n27. Juanasti ucjjarojj saraquïnwa: —Janiw qhitinsa cunas utjcaspati janitejj Diosajj churcaspa ucajja.\n28. Janiw nayajj Cristöcti, jan ucasti jupan nayräjjap qhitanitaquïtwa, jumanac pachpaw ucjj sum arsur ist'apjjestajja.\n29. Mä casarasïwinjja casarasiri warmin chachapäcani, ucapï casarasir waynajja, jupan parlatap ist'asinjja amigopajj wal cusisi. Nayajj uca pachparaquiw cusista.\n30. Jupajj sapürutjama jach'aru tucuñapawa, nayasti sapürutjamaw jisc'aru tucuñajjaraquejja —sasa.\n31. “Qhititejj alajjpachat jutqui ucajja take jakenacjjanquiriwa. Qhititejj acapachat jutqui ucajja, acapachanquiriwa, acapachan yänacapataracwa parli. Ucampis qhititejj alajjpachat jutqui ucajja take jakenacjjanquiwa.\n32. Uqhamaraquiw parli cuntejj uñjqui ist'caraqui ucjjata, ucampis janiw qhitis iyawsquiti cuntejj jupajj arsqui ucjja.\n33. Ucampis cawquïritejj iyawsqui ucajja: “Chekaw” siwa Diosan arsutaparojja.\n34. Diosan qhitanitapajja Diosan arunacapwa parli, Diosajj Ajayupjja jilarquirwa churaraqui.\n35. Awquejj Yokaparojj munasiwa, juparusti take cunwa catuyaraqui.\n36. Qhititejj Yokar iyawsqui ucajja wiñay jacañaniwa, ucampis qhititejj jan Yokaru iyawsqui ucajja janiw wiñay jacañanïcaniti, jan ucasti Diosan ajjsarcañ mutuyäwipwa catokani.”


Hechos 24 - Holy Bible [Aymara Bible 1997] - (Hec 24)\nUcat pheska ururusti sacerdotenacan jilïripa Ananiasajj Cesarearuw puri mä kawkha jilïri jakenacampi uqhamaraqui Tértulo sat mä abogado irpt'ata. Jupanacasti Félix marca apnakerin nayrakataparuw uñstapjje Pablor juchañchañataqui.\nCunapachatï Pablor puriyanipjjän ucqhajja, Tértulo abogadojj Félix marca apnakerin nayrakatapanwa juchañchañ kallti, aqham sasa: —Yuspagaratäpan jumarojj, nanacar apnaker tata. Jumïpanwa samarañas, sumancañas utjapjjetu. Jumasti take cunsa walicwa apnakasctajja ch'iqhi cancañamampi.\nTake chekanwa juman suma apnakatamjja catokapjjta, jach'a marca apnakeri, walirac yuspagarapjjsma.\nUcampis jan jumat tiempo apakañataquejja, achict'assmawa mä juc'apacha nanacar ist'añamataqui.\nNanacajj yatjjatapjjtwa aca jakejj marcar jan walt'ayirïtapa. Take chekanwa judionacarojj ch'ajjwayi, pitthapiraqui. Nazaretanquir Jesusan arquirinacapan p'ekechiriparaquiwa.\nUqhamaraquiw Tatitun utapsa taquisiñ muni. Nanacasti catuntapjjtwa. [Leyinacajjarjamaw uñjañ munapjjäyäta.\nUcampis Lisias comandantewa arjjatasi, ucatsti nanacatjja munquir jan munquirwa apakanipjjetu.\nSapjjaraquituwa: “Take jupar juchañchirinacajj Félix marca apnakerin ucar sarapjjam” sasa.] Jumapachas jisct'araquismawa, cunattejj juchañchapcta ucajja chekat janich ucanac yatjjatañamataqui —sasa.\nUcanquir judionacasti sapjjaraquïnwa: Take ucanacajj chekapunïsquiw, sasa.\nMarca apnakeristi Pablorojj amparapampiw lokti parlañapataqui. Pablosti saraquiwa: —Take chuymaw juma nayrakatanjja arst'asï, nayasti yatiractwa jumajj aca marcan walja maranaca juesätama.\nJumapacharaquiw yatjjatasmajja, nayajj jichhaquiw Jerusalenarojj puriscta Diosar yupaychañataqui. Puritajjatsti tunca uruquïsquiwa.\nJaniw nayarojj qhitimpi jaychasquirsa jicjjatapquituti, uqhamarac ni templon jaker pitursa, jupanacan tantachasïwipansa, ni cawqha chekansa.\nJaniw aca jakenacajj khanañchapquitaspati take cunanacattï juchañchapquitu ucanacatjja.\nUcampis nayajj arstwa, awquinacajjan Diosapar sirvitajja, aca machak yatichäwi sapqui ucarjama. Iyawsaractwa cunatejj leyinsa, profetanacansa kellkatäqui uca arunacaru.\nJupanacjamaraquiw Diosar iyawsas suyt'ascta, jiwatanacat ñankha jakenacansa, asqui jakenacansa jactañapjja.\nMä kawkha maranaca yakha marcanacan sarnakasinsti, pachpa marcajjaruw cutt'jjta limosna churañataqui uqhamarac Tatiturus ofrendanac churañataqui.\nNayajj take acanacwa lurascäyäta, uqhamaruw Asia tokenquiri mä kawkha judionacajj templon jicjjatapjjetu, nanacan saranacajjarjama k'omachasisquiri. Janiraquiw walja jakes ni cuna ch'ajjwas utjcänti.\nUca jakenacaraquiw acarojj jutapjjañapäna nayar juchañchañataquejja, juchajj utjchi ucqhajja.\nJan ucajj aca nayar juchañchirinacasa sapjjpanaya, cuna juchcha nayan jicjjatapjjänjja, cunapachatï nayajj judionacan Jach'a Tantachasïwipa nayrakatancascäyäta ucqhajja.\nJupanac nayrakatanccasinjja, mä cuti jach'at arsusitajjaquiw utji: ‘Jumanacajj jiwatanacatac jactañ utjatap iyawsatajjatwa juchañchasipquistajja’ sasa.\nUcanac ist'asinsti, Félix marca apnakerejj aca ch'ajjwjja uqhamaruwa jaytjjäna. Sumracwa yatïna Tatitur arquir jakenacan sarnakäwipjja. Pablorusti saraquïnwa: —Lisias comandantejj jutcani ucqhaw take aca ch'ajjwanacamata juc'ampi yatjjatä —sasa.\nFélix marca apnakeristi capitanarojj saraquïnwa: Pablojj presoquïscpan ucampis jan cuna mutuñsa catokcpati, uqhamarac jupar tumpirinacasa uñjt'ascaquiracpan yanapt'añataqui, sasa.\nMä kawkha uru pasatatsti Félix marca apnakerejj wasitatwa juti Drusila warmipampi cuna. Uca warmisti judía warmiraquïnwa. Ucatsti Pabloruw jawsayani Jesucristor iyawsañjjata parlt'añapataqui.\nCunapachatï Pablojj parläna cheka sarnakañjjata, jiwaspach amuyasis sarnakañjjata, uqhamarac taripañ uru utjcani ucjjata, parlir ist'asinsti, Félix marca apnakerejj wal sustjasïna, saraquïnwa: —Sarjjam jichhajja, cunapachatï tiempojj utjitani, ucqhaw ist'añatac jawsayaraquïma —sasa.\nFélix marca apnakeristi suyascaraquïnwa Pablojj jupar kollke churañapa, uqhamata Pablor antutjjañapataqui. Ucatwa jupajj Pablorojj walja cuti jawsayäna parlañapataqui.\nPä maraw uqhamaquiscäna, Félix chachasti uccañcamajja janiw marca apnakericjjänti, Porcio Festo sataraquiw Félix lantëjjänjja. Cunjämatï Félix jupajj judionacampejj sumancañ munänjja, ucatwa Pablorojj preso catuntata jaytawayäna.


1 Samuel 18 - Holy Bible [Aymara Bible 1997] - (1Sam 18)\nDavidan Saúl reyimpi parlañ tucuyjjatapatsti, Jonatanajj Davidampejj wali suma amigonacapuniw tucupjjäna, ucatsti Jonatanajj jupa quipcarjamaw munasïna.\nSaúl reyisti uca urpacharaquiw Davidarojj catokäna, jupar sirviñapataquiraquiw uscüna, janiraquiw awquipan utaparojj saraycjjänti.\nJonatanampi, Davidampisti wiñay uqham munasiñataquiw juramento lurapjjäna, Jonatanasti Davidarojj jupa quipcarjam munasitap laycu.\nUqhamarusa Jonatanajj capapampi, isinacapampi isirasisinjja Davidaruw churjjäna, uqhamarac espadapsa, arcopsa, cinturonapsa churjjaraquiquïnwa.\nDavidasti cuntejj Saúl reyejj lurañataqui churcäna ucanacjja wali sumpuni phokhäna, ucat Saúl reyejj juparojj guerran sarayañapataquiw utt'ayaraquïna. Ucasti take ejercitonquirinacataquejja, Saúl reyin jach'a jilïri jakenacapataquisa wali sumapunïnwa.\nUcampisa, cunapachatejj jakenacajj, Davidan uca filisteo jakeru jiwayatapata cuttanjjapjjäna ucapachajja, take Israel marcanacatjja, warminacaw Saúl reyir catokerejj mistunipjjäna, k'ochusisa, uqhamarac cusisiñatsa panderonacampi, platillonacampi thokt'asisaraqui.\nUqham k'ochcasinsti, uqhamarac thokcasinsa, warminacajj aqham sasaw sapjjäna: “Saúl reyejj waranka jakenac jiwarayi; Davidasti tunca waranka jakenaca jiwarayaraqui” sasa.\nUca arunacajj Saúl reyirojj wali colerayäna, ucat arsu: “Davidajj tunca waranka jakenaca jiwarayi sapjjewa, nayasti waranka jakenaca jiwarayatajjaquiraqui. ¡Reyit utt'ayasjjapjjañapaquiw waquisjjejja!” sasaw Saúl reyejj saraquïna.\nUca urut ucsarusti Saúl reyejj Davidarojj wali pä chuymampiw uñjänjja.\nUcat khepa urusti, Diosajj qhitancatayna uca ñankha ajayojj Saúl reyirojj wasitatwa catuntäna, jupasti lokheruw tucüna palacio utap mankhanjja. Davidasti cunjämtejj arpa toct'irïcäna uqhamwa tocascäna, Saúl reyisti amparaparu lanza ayt'ataraquïnwa.\nAcatjamatwa Saúl reyejj lanzap aytasina, Davidarojj perkaru lanzamp chhokcatañ munäna, ucampis Davidajj pä cutiw maysaru jitjtäna.\nSaúl reyisti Davidarojj ajjsaränwa, Tatitusti Davidaruquiw yanapäna, ucampisa juparojj janiw yanapcjjänti.\nUcatwa juparojj jayaru uscjjäna, ucatsti mä batallón soldadonacan jilïripatwa uscuraquïna. Uca batallonampiw nuwasirejj sarirïna, uqhamarac cuttanjjaraquirïna.\nCunjämatejj Tatitojj Davidaru yanapcänjja, take cuna lurañapansa jupajj walt'ascaquipunïnwa.\nUcatwa Saúl reyejj juparojj ajjsaräna, uqham Davidajj take cunansa suman mistutapata.\nUcampisa, take Israel marcanjja, uqhamarac Judá orakensa, Davidarojj walpun munasipjjäna, cunapachatejj guerraru sarapcäna ucapachajj jupaw sarayäna, uqhamarac cuttayanjjaraquïna.\nMä urusti Saúl reyejj Davidarojj saraquïnwa: —Nayasti jilïri Merab sata, phuchajja warmimataqui churäma, jumasti nayataquejj guerran mä suma nuwasiri jakëñamataqui, uqhamarac Tatitun nuwasïwinacapar nuwasiñamataqui. Saúl reyisti chuymapanjja amuyaraquïnwa: “Uqhamat janiw naya quipca Davidarojj jiwaycäti, jan ucasti guerran filisteo jakenacaw jiwayascani” sasa.\nUcampisa Davidajj saraquïnwa: —Janiw nayajj qhitïctsa, familianacajjas Israel marcanjja janiw cunäpcaraquisa, nayajj reyin tollkapäñajjataquejja —sasa.\nUcampisa cunürutejj Saúl reyejj Davidaru Merab phuchapa warmipäñapataqui churañ urojj purinjjäna ucqhajja, Davidar churcamayajja, Meholanquiri Adriel jakeruquiw churjjäna.\nUcampisa Saúl reyin maynïri Mical sata phuchapajja Davidarojj walpun munäna. Ucatsti uqham munatapa Saúl reyirojj yatiyapjjän ucqhajja, Saúl reyejj wal cusisïna.\nChuymapansti uca phuchapjja Davidaru warmipäñapataqui churañwa amtascäna, uqhamat uca phuchapajj filisteonacan amparaparu Davidarojj catuyañapataqui. Ucatwa wasitata Davidarojj saraquïna: —Jichhacuchaw tollkajjäyätajja —sasa.\nUca khepatsti Saúl reyejj sirvirinacaparuw qhitäna aqham sasa: —Jichhajj jumanacajj sarapjjam, ucatsti Davidarojj jupa saparuqui parlapjjam. Sapjjaraquim naya reyejj juparu sintipuni munatajja, uqhamarac take sirvirinacajjasa juparojj wali munapjjatapa, uqhamasti jupajj nayan tollkajjapunïniwa —sasa.\nSaúl reyin sirvirinacapasti take ucanacjja Davidarojj sapjjänwa. Ucampisa Davidajj jupanacarojj saraquïnwa: —¿Jumanacataquisti waliquiti nayan reyin tollkapäñajjataquisti? Nayajj janiw qhitïctsa, jan ucasti mä pobre jakequïtwa —sasa.\nSaúl reyin sirvirinacapasti cuttawayasinjja cuntejj Davidajj siscäna ucanacjja reyirojj yatiyjjapjjänwa.\nUcatsti Saúl reyejj filisteonacan amparaparu Davidan catutäñapa munasinsti, saraquïnwa: —Davidarojj sapjjam, ‘Cunatejj mä warmitjja churañäqui, uca lantjja, filisteonacan chhojjorasiñapata, pataca lip'ichinaca apanpan, uqhamat uñisirinacajjat phoksusiñajjataqui; ucsti naya reyiw arojjampi arsta’ sasa Davidarojj sapjjam —sasaw saraquïna.\nSaúl reyin sirvirinacapasti take acanacjja Davidaruw yatiyapjjäna. Davidasti uca arunac ist'asinjja cusisïnwa uqhamat reyin tollkapa tucuñataqui. Janïra uca urunaca phokhasquipansti,\nDavidajj jakenacapampi filisteo chachanacaru jiwarayiriw sarapjjäna. Pä pataca filisteo chachanacwa jiwarayapjjaraquïna, ucatsti ucanacan chhojjorasiñapan punta lip'ichinacapsti reyin ucaruw apaniraquïna, uqhamat jupajj reyin tollkapäñapataqui. Uqhamasti Saúl reyejj Mical phuchapwa Davidarojj warmipäñapataqui churjjäna.\nUcampisa Saúl reyejj Tatitun wali Davidaru yanapatapa uñjasinjja, uqhamarac Mical phuchapasa wali munasitapatjja,\nnayrat sipansa juc'ampwa ajjsaräna, ucatsti wiñaya uñisiripaw tucjjäna.\nMä toketsti, cunapachatejj jilïri filisteo jakenacajj nuwasiri mistunipcäna, ucapachajj Davidajj Saúl reyin oficialanacapat sipansa, atipjapunïnwa, Davidajj wali aytata jakew tucuraquïna.


Bible in one year - Aymara Bible 1997 - April 10\n1. Cawquïri reyinacatï Jordán jawirat inti jalanta token jacapcäna, uqhamaraqui kollu tokenacana, pampa tokenacana, jach'a Mediterráneo sat kota lacansa, Líbano tokecama; hitita sat reyinaca, amorreonaca, cananeonaca, ferezeonaca, heveonaca, jebuseonaca, ucanacajj yatipjjänwa take cunanacatejj lurascäna ucanaca.\n2. Uca reyinacasti mä amtäwiruw mantapjjäna: Josué chachampi Israel marcampi nuwasiñataqui.\n3. Ucampisa gabaonita jakenacajj sumwa yatipjjäna cunjamtï Josué chachajj lurcatayna Jericó marcampejja uqhamaraqui Hai sat marcampisa ucanacjja,\n4. jupanacajj Israel marcaru mä sallka lurañ amtapjjäna. Ucatwa gabaonit jakenacajj asnonacaparu thantha costalanac, uqhamaraqui lip'ichit lurat vino imañ thantha wayakanaca, take cunsa thanthacamaqui apjjarusinisaw jutapjjäna,\n5. uqhamaraquiw cayunacaparojj wali thantha wisqhunac uchasiwayapjjäna, isinacapasa wali thantharaqui uqhamarac wali rimt'ata. Mank'añataquisti kholu t'ant'anaca, uqhamaraqui korwantata t'ant'anac apasipjjäna.\n6. Cunapachatejj gabaonit jakenacajj Gilgal sat israelitanacan campamentopar puripjjän ucqhajj, jupanacajj aqham sasaw Josué chacharojj sapjjäna: —Nanacajj wali jaya oraket jutapjjta, jichhasti jumanacampi mä suma amtäwiruw mantañ munapjjta —sasa.\n7. Ucatsti israelit jakenacajj jupanacarojj sapjjänwa: —Inas jumanacajj aca jac'anacan jacasipcsta; ¿Cunjämaraqui jumanacampi mä suma amtäwiru mantsnasti? —sasa.\n8. Gabaón marcat jutir jakenacasti Josué chacharojj aqham sapjjaraquïnwa: —Nanacasti juman sirvirinacamaw tucupjjä —sasa. Ucatwa Josué chachajj jupanacaru jisct'äna: —¿Qhitïpjjaracta jumanacasti, cawqhatsa jutapjjaracta? —sasa.\n9. Jupanacasti sapjjänwa: —Nanacajj wali jaya marcat jutapjjta. Diosaman jach'a ch'amanïtap yatipjjta, cuntï Egipto marcampejj lurcatayna ucsa yatipjjaractwa, ucat jichhajj jutapjjta,\n10. uqhamaraqui cunjämtï lurcatayna uca pani amorreon reyipampisa, cawquïrinacatï Jordán jawir qhurcatan jacapcän ucanacampi, Hesbón sat marcan reyipa Sehón sutini; uqhamaraqui Basán marcan reyipa ucasti Og sutiniraqui, cawquïritï Astarot sat oraken jaccäna ucaru —sasa.\n11. Ucatwa nanacan jilïri jakenacajjajj sapjjetu: ‘Sarapjjam, mank'añ thaquitac apasipjjam, ucatsti jicjjatañcam sarapjjaraquim, aqham sapjjaraquim: ‘Nanacasti jumanacan sirvirimaw tucupjjä, jichhasti mä suma amtäwiruy mantañäni’ sasa.\n12. Cuna urutï nanacajj jumanacar thakheri utanacajjat mistunipjjta ucqhajj uca t'ant'anacajj wali junt'üscänwa, jichhasti uñjapjjamay liju kholuntata uqhamarac korwantata,\n13. uqhamaraqui uñjapjjam aca lip'ichi wayakanaca, wali machakäsipcänwa cunapachatï vino uscunipcta ucqhajja, jichhasti liju thanthawa; wisqhunacajjas, isinacajjas sartanipcta ucqhajj machakäsipcänwa, jichhasti k'ala thanthawa wali jayat jutapjjatajj laycu —sasa.\n14. Israelit jakenacajj uca gabaonit jakenacan mank'apjja mallt'apjjänwa, ucampis janiraquiw Diosarojj jisct'asipcänti.\n15. Ucatsti Josué chachajj uca jakenacampejj mä suma amtäwiruw jan nuwasiñatac mantäna, uqhamaraquiw juramentompi uca jakenacarojj jacañanacap perdonäna, take Israel marcan jilïrinacapas uqhamaraqui.\n16. Quimsa urunac pasipanjja israelitanacajj acatjamat yatipjjäna uca Gabaón marcajj jupanacan jac'ancaquitapa, uqhamaraqui uca jac'anacan jacapjjatapa.\n17. Ucatsti israelit jakenacajj Gabaón marcar puriñcamaw sarapjjäna, quimsa urunjja puripjjänwa gabaonitanacan marcaparojja cawquïrinacatï Gabaón, Cafira, Beerot, Quiriat-jearim sutinïna uca marcanacaru.\n18. Ucampis israelitanacajj purisinjja janiw jiwarayapcänti jan ucasti jacañanacapjja perdonapjjänwa Gabaón marcanquir jakenacarojja, Israel marcanquir jilïrinacajj Dios nayrakatan juramento lurapjjatap laycu jacañanacap perdonañataqui. Uqham uñjasinjja take Israel jakenacajj wal colerasipjjäna jilïrinacataquejja.\n19. Ucatwa Israelan jilïri jakenacapajj sapjjäna: —Nanacasti Dios nayräjjana juramento lurapjjta; janiw jichhajj jiwayapquiristti ni cunsa lurapcaraquiristti.\n20. Jichhasti jaytañäni jupanacar jacaskiri, jan arunacasar phokcañäni ucqhajj Diosaw jiwasanacataquiw colerasispa —sasa.\n21. Uqhamaw Israel marcan jilïri jakenacapajj jacañanacap perdonapjjäna Gabaón marcat jutir jakenacarojja, ucatsti lawa apanirita, uma apanirita take marcpachataqui uchasipjjäna, uqhamat juramento luratanacap phokhapjjaraquïna.\n22. Ucatjja Josué chachajj gabaonit jakenacar jawsasinwa jisct'äna: —¿Cunatarac nanacar sallkjapjjesta wali jayat jutapjjta sasa? Jumanacajj chekpachansa aca pachpan jacapjjtajja,\n23. ucatwa jichhajj jumanacajj nanacan maldicitäpjjäta, ucatjja wiñayaw sirvientenacajjat sarnakapjjäta, ucatsti lawa ch'iyanipjjäta, uma apanipjjaraquïta Diosan utapataqui —sasa.\n24. Gabaonanquir jakenacajj Josué chacharojj sapjjänwa: —Nanacasti ucjja lurapjjtwa jumar ajjsarasina, juman jan nanacaru jiwayañamataqui. Nanacasti yatipjjtwa cuntejj jumanacan Diosamajj Moisesarojj sawaycatayna ucjja: ‘Take aca marcanac jumanacar catuyapjjäma ucatsti jumanacajj takpach t'unjapjjäta’ sasa.\n25. Jichhasti nanacajj juman amparamancapjjtwa, nanacampisti cunjämtejj munta uqhamar luram —sasa.\n26. Ucatsti Josué chachajj janiw israelit jakenacan gabaonit jakenacaru jiwayañap muncänti,\n27. ucampis uca Gabaón marcat jutir jakenacajj lawa, uma apanirit uscutäpjjänwa Israel marcataqui, uqhamarac Diosan altarapataqui, cawqharutï Diosajj uchasiñ muncän ucqharu. Jichhürcamaw gabaonita jakenacajj uc lurasipqui.\n1. Adonisedec sutini Jerusalén marcan reyipajj, wal ajjsartäna cunapachatï jupajj yatïna Josué chachan Hai marcaru t'unjatapa, cunjämtï lurcatayna marcampi, reyipampisa, uca quipca Jericó marcampi luratapsa. Uqhamaraquiw yatïna Gabaón marcan israelitanacampi suma arust'äwir mantapjjatapsa, uqhamaraqui jupanac taypina jacapjjatapsa.\n2. Aca yatïwisti juc'ampi ajjsartayäna, Gabaón marcajj uca urunacanjja wali jach'a marcänwa uqhamarac wali aytat marca, ucatsti jakenacapajj nuwasiñataquejj sinti ch'amanïpjjaraquïnwa uca laycu.\n3. Ucatwa Adonisedec reyejj mä yatiyäwi apayäna acnïri reyinacaru: Hohan sat Hebrón marcan reyiparu; Piream sat Jarmut marcan reyiparu; Jafía sat Laquis marcan reyiparu; uqhamaraqui Debir sat Eglón marcan reyiparu aqham sasa:\n4. “Jumanacasti jutapjjamay acsaru, yanapt'apjjeta Gabaón marcampi nuwasiñataqui Gabaón marcasti Josué chachampi uqhamaraqui israelitanacampi suma arust'äwir mantapjjatap laycu” sasa.\n5. Uqhamaw pheska amorreo reyinacajj sarapjjäna walja jakenacamp cuna; Jerusalén marcan reyipa, Hebrón marcan reyipa, Jarmut marcan reyipa, Laquis uqhamaraqui Eglón marcan reyipa; Gabaón marcaru t'unjañataqui.\n6. Ucatsti Gabaón marcanquir jakenacajj mä yatiyäwi Josué chacharu apayanipjjäna, cawquïritï Gilgal campamento lugaranccäna ucqharu aqham sasa: “Janiquiy jumajj nanacar yanapt'añjja negapjjestati, janc'aquiy jutapjjam nanacat arjjatasiri, uqhamarac yanapt'irisa. Amorreo reyinacaw takpachani tantacht'asisina jiwarayañ munapjjetu” sasa.\n7. Ucatsti Josué chachajj uca urpachaw take guerran nuwasir jakenacapampi mistuniwayäna.\n8. Ucatwa Diosajj Josué chacharojj säna: “Jan jumajj ajjsarayasimti, nayaw jumar catuysma, janiraquiw cawquïri reyis jumampi nuwasiñjja puedcaniti” sasa.\n9. Josué chachasti arum pakari jutasinjja, mä acatjamatac amorreonacarojj jaljjatäna.\n10. Diosaw uqham Gabaón chekan jakenacarojj wal sustjäna, uqhamaw Josué chachajj walja jakenacaru jiwarayäna. Ucjjarusti Bet-horón thaquinjam alisipjjäna, amorreonacar jiwarayasa, Azeca, uqhamaraqui Maceda marcanacar puriñcama.\n11. Cunapachatï amorreo jakenacajj Bet-horón sat aynacha jalakasipcän israelitanacat jaltasa ucqhajj, Diosajj jach'a kala chhijchhinac jupanac patjjaru jalluyäna, ucanacasti walja amorreo jakenacaruw jiwarayäna, israelitanacan espadanacapat sipansa.\n12. Cunapachatï Diosajj israelitanacar amorreo marca catuyän ucqhajj Josué chachasti Tatituruw parläna Israel marca nayrakatana aqham sasa: “Jumasti inti sayt'am Gabaón marca pataru, uqhamaraqui jumas phajjsi sayt'asim Ajalón sat valle pataru.”\n13. Intimpi phajjsimpejj sayt'apjjänwa cuna horasatejj Israel marcajj uñisirinacapat phoksusipcän ucqhacama. Cunjämtï Justo sat jaken libropan kellkatäqui: “Intejj chica cieloruw sayt'äna, janiraquiw sartañ muncänti” sasa.\n14. Janipuniw uca urjamajj utjcänti ni jichha tiemposa ni nayra tiemposa, cunjämtï Diosajj mä jaken mayisitaparu ist'äna, ucatsti Diosaw Israel marcar arjjatasa nuwasiscäna.\n15. Ucjjarusti Josué chachajj israelit jakenacampi chicaw Gilgal campamentonacapar cuttanjjapjjäna.\n16. Uca pheska amorreonacan reyipajj jaltjjapjjänwa, mä putururaquiw imantasjjapjjäna Maceda sat chekana.\n17. Ucampis uca reyinacajj kheparojj jicjjatatäpjjänwa, ucatsti Josué chacharuw yatiyapjjaraquïna.\n18. Ucatwa Josué chachajj jakenacaru aqham sasa qhitäna: “Jumanacasti kalanac korumiyapjjam uca putu puncucama, ucatsti ucampirac atintanipjjam, ucjjarusti guardianacaraqui uñjañapataqui uchanipjjäta.\n19. Uccañcamasti jumanacajj janiraqui uca chekan kheparapjjamti, jan ucasti uñisiriru khepa toket nuwantapjjam, uqhamaraqui jan marcanacaparojj cuttayapjjamti, jumanacan Dios Tatitumaw amparanacamar catuyapjjtam uca laycu” sasa.\n20. Cunapachatejj Josué chachajj uqhamaraqui Israel marcasa k'al amorreo marcar t'unjapjjäna waljaniru jiwarayasina ucqhajj cawquïri amorreo jakenacatï jacasipcän ucanacajj marcanacaparuw imantasipjjäna.\n21. Ucampis Israel marcajj jan cuna camacht'ataw Maceda chekaru cuttanjjapjjäna Josué chachampi chica. Ucatsti janiraquiw qhitis jupanacatjja cuna jan walsa parlañ puedipcänti.\n22. Ucatwa Josué chachajj jupanacar säna: “Jist'arapjjam uca putun puncupa; apsunipjjam uca pheska reyinacaru” sasa.\n23. Uqhamwa jupanacajj lurapjjäna putu mankheta pheska reyinacar irpsunisa, Jerusalén, Hebrón, Jarmut, Laquis, uqhamaraqui Eglón marcanacan reyinacaparu.\n24. Cunapachatejj Josué chachan nayrakataparu irpanipjjän ucqhajj Josué chachajj take israelit jakenacaruw jawsayäna ucatsti jilïri jakenacarojj aqham sänwa: “Jac'aru maqhatanipjjam ucatsti aca reyinacan cuncanacaparu cayunacamampi takjjatapjjam” sasa. Jupanacasti uqhamwa lurapjjäna.\n25. Ucatsti Josué chachajj sänwa: “Jan jumanacajj ajjsarapjjamti ni sustjasipjjaraquimsa, jan ucasti wali ch'amani sayt'asipjjam, Diosasti aca quipca luraraquini jumanacan uñisirinacamampejja” sasa.\n26. Uc arsusinsti Josué chachajj jiwayänwa uca reyinacarojja, ucatjja pheska kokanacaruw warccatayaraquïna jayp'ucama.\n27. Cunapachatejj intejj jalantañ munjjän ucqhajj, Josué chachajj mä jakenacaruw qhitäna uca kokanacat apakanipjjañapataqui, ucatsti uca quipca puturu uchanipjjañapataqui, cawqharutï imantasipjjäna uca chekaru. Ucatjja uca putun puncupjja jach'a kalanacampiw atintanipjjäna, ucasti jichhürcamaw uqhamäsqui.\n28. Uca quipca uruw Josué chachajj Maceda marcar mantasina t'unjäna, marcan jakenacaparu espadampi jiwarayasa, Diosarus sacrificio loktcaspa uqhama, jan mayniru khespiyasa. Maceda marcan reyiparojj cunjämtï Jericó marcan reyiparojj lurcäna uca quipcaracwa luraraquïna.\n29. Uca chekansti Josué chachampi israelit jakenacampejj Libna sat chekaruw mantapjjäna, ucatsti nuwantasina t'unjapjjaraquïna.\n30. Tatitusti uca marcjja jupanacarojj catuyaraquiquïnwa take cunanacatï utjcän ucanacamppacha, janiraquiw qhitisa ni cunasa khespiyata kheparcjjänti, Libna sat marcan reyiparojj Jericó marcan reyiparjamaraquiquiw luräna.\n31. Ucjjarusti Josué chachajj take israelit jakenacampejj Libna marcat sartasinjja Laquis marcaruw puripjjäna, ucatsti nuwantapjjaraquiquïnwa.\n32. Pä uru pasipanjja, Tatitojj Laquis marcjja jupanacaruw catuyäna, ucanjja israelit jakenacajj espadampi take jakeruw jiwarayapjjäna uqhamaraqui takpach uywanacaparusa.\n33. Ucatsti Horam sat Gezer marcan reyipaw ejercitopampi mistunïna Laquis marcaru arjjatañataqui, ucampis Josué chachajj take jupanacaruw atipjäna jan mayan jiwarayasa.\n34. Laquis marcat mistuwayasinjja Josué chachajj israelit jakenacampejj Eglón marca jac'aruw puripjjäna ucat nuwantapjjaraquïna.\n35. Uca quipca ururaquiw k'ala uca Eglón marcan jaquir jakenacarojj espadampi jiwarayapjjäna, janiraquiw maynis khespcänti.\n36. Eglón sat marcatjja, Hebrón marcaruw pasapjjäna, uca marcarusti nuwantapjjaraquiquïnwa.\n37. Cunapachatejj israelitanacajj uca marcar mantapjjän ucqhajj, reyiparusa, take jakenacarusa, take uywanacarusa jiwarayapjjänwa, uqhamaraquiw cawquïri marcanacatï uca jac'anacan utjapcän ucanacarusa janiw perdonapcänti; cunjämtï Eglón marcarojj lurapjjänjja uqhamaraquiqui uca marcanacarojj lurapjjäna.\n38. Ucqhatjja Josué chachampi israelit jakenacampejj Debir marcar mantasinwa t'unjapjjaraquïna.\n39. Israelit jakenacajj cunjamtï Hebrón marcaru, uqhamaraqui Libna marcarus lurapcäna, uca quipcaraquic Debir marcan jakenacaparojj jiwarayapjjäna jan mayniru, reyiparus uqhamarac marca masinacaparusa.\n40. Uqhamaw Josué chachajj take uca oraken jaquir jakenacaru atipjäna. Kollu token jaquir reyinacaru, Néguev sat oraken jaquir reyinacaru, uqhamaraqui pampanacan jaquirinacaru, aynacha token jaquir reyinacar cunaw atipjäna. Take ucanacaruw t'unjäna uqhamaraqui jiwarayäna, cunjämtï Israelan Diosapajj siscäna uqhamaru.\n41. Josué chachasti take uca oraken jaquirinacacuw atipjäna Cades-barnea chekat Gaza sat chekacama, uqhamaraqui take Gosén sat chekanaca Gabaón chekacama.\n42. Diosaraquiw Israel marcat arjjatasina nuwasiscäna.\n43. Ucjjarusti Josué chachajj take israelit jakenacampi Gilgal sat campamentoruw cuttanjjapjjäna.\n1. Diosay, jinchunacajjampiw ist'apjjta, awquinacajjaw yatiyapjjetu: urunacapan luräwinacamata, nayra pachanacan luratanacamata.\n2. Diosar jan uñt'irinacarojj amparamampiw jakonuctajja, marcanacaruw mutuytajja, nayra awquinacajjar utt'ayañataqui.\n3. Janiw espadapamp orak catuntasipquiti, janiraquiw ch'amapampis atipjapquiti; jan ucasti, amparamampi, ch'amamampi, khanamampiw atipjapjje, jupanacar munasitam laycu.\n24. Qhititejj wawapar jan chekachqui ucajja, janiw wawapar munquiti, ucampis qhititejj wawapar munqui ucajja, chekachiwa.\n25. Asqui jaquejj sist'asiñcamawa mank'asi, ucampis ñankha lurir jakejja mank'atsa awtjatawa sarnake.\n1. Acanac pasatatsti, yakha pakallk tuncampwa Tatitojj ajllïna, ucanacarusti jupat nayra qhiti panin panini take marcanacaru, uqhamarac cawqhanactï jupajj sarañapäcäna ucsanacarusa.\n2. Saraquïnwa: “Khanpachanjja, yapu apthapiñajj waljawa, ucampis apthapirinacajj juc'aquiwa. Uca laycu yapunir mayipjjam yapu apthapir irnakerinac qhitaniñapataqui.\n3. Sarapjjam, amuyasipjjaraquim ovejanacarjamaw tiwulanac taypiru qhitapjjsma.\n4. Jan apapjjamti bolssa, kollksa ni wisqhsa; thaquinsti janirac qhitirus tiempo apakasiñcama aruntapjjamti.\n5. Mä utar mantapcäta ucqhasti, nayrakat aruntapjjam: ‘Sumancañajj utjpan aca utana’ sasa.\n6. Ucantejj sumancañani jakejj utjchi ucajja, jupanacataquïniw uca aruntajja; jan uqhamäcchi ucajja jan jupanacataquïcjjpanti.\n7. Uca pachpa utapar kheparapjjam; cuntejj churapjjätam ucsti mank'apjjam, umapjjaraquim; irnakeristi catokañapawa luräwipatjja. Jan utat ut sarapjjamti.\n8. Mä marcar purisinjj cawqhan catokapjjchïtam ucanjja cuntejj churapcätam ucjj mank'apjjam.\n9. Ucan usutanacarusti c'umaraptayapjjam, ucatsti sapjjam: ‘Diosan reinopaw jumanacar jac'achasini’ sasa.\n10. Ucampis cawqha marcantejj jan catokapcätam ucanjja, callenacar mistunisinjja sapjjam:\n11. ‘Marcaman lak'apajj cayur maqhatapquitu ucjja jumanac toke uñacht'ayañataquiw thalarasipjjta. Ucampis ac yatipjjam, Diosan reinopaw jumanacar jac'achasini’ sasa.\n12. Sapjjsmawa, taripäwi urun mutuña catokañapajj aca marcanjja Sodoma marcanquir jakenacat sipansa juc'amp jach'äniwa.\n13. “¡Ay, cunaquïcani, Corazín marca! ¡Ay, cunaquïcaraquini jumataquejj, Betsaida marca! Tiro Sidón marcanacana, cuna milagronacatejj jumanac taypin lurasqui ucajj lurasisapänjja, cawquipachaw jupanacajj Diosarojj juchanacapat arrepientisisa cutiquipstapjjasapäna, uqhamarac luto isimp ist'ata, khellampis williquipasipjjaraquisapäna llaquisiñata.\n14. Ucampis jumanacajj taripäwi urunjja juc'amp mutuña catokapjjäta Tiro, Sidón marcanacat sipansa.\n15. Jumasti, Capernaum marca, ¿amuyastati alajjpachcam aptatäña? ¡Mic'aya mankhacama jakontataw uñjasïta!\n16. “¡Qhititejj jumanacar ist'qui ucajj nayaruw ist'itu; qhititejj jumanacar jan ist'apctam ucasti nayaruw jan ist'quituti; nayaru jan ist'irïqui ucasti qhitanquitu ucaruw jan ist'quiti!.”\n17. Pakallk tuncanejj wali cusisitaw cuttanjjapjjäna: —¡Tata, ñankha ajayunacamppachaw sutimanjj jaysapjjetu! —sasa.\n18. Jesusasti jupanacarojj sänwa: —Jïsa, nayajj uñjaractwa alajjpachata mä llijullijur uñtata Supayar jalaktanirjja.\n19. Nayaw jumanacarojj ch'amjj churapjjsma catarinacjjaru, uqhamarac alacrananacjjaru tacjjatapjjañamataqui, uqhamarac uñisirin take ch'amaparu atipt'apjjañamataqui, janiraquiw cunas camachapcätamti.\n20. Ucampis jan cusisipjjamti ñankha ajayunacan jumanacar jaysapjjatam laycojja, jan ucasti cusisipjjam sutinacamajj alajjpachan kellkatätapata —sasa.\n21. Ucapachaw Jesusajj cusisiñampi phokt'ata Kollan Ajayu toke, aqham säna: “Yupaychsmaw Awquiy, alajjpachansa uqhamarac acapachansa Tatitupa. Jumajj acanacjj wali yatiñaninacatsa uqhamaraqui amuyt'aninacampitsa imanttawa, ucatsti juc'a yatiñan jakenacaruw uñacht'aytajja. Jïsa, Awquejja, uqhamwa jumajj muntajja.\n22. “Awquejjajj take cunwa nayarojj catuyjjetu. Janiw qhitisa yatquiti Yokan qhitïtapsa, jan ucasti Awquiquiw yati, uqhamarac qhitinacarutï Yokajj uñt'ayañ munqui ucanacaraqui.”\n23. Ucatwa discipulonacaparu uñti, ucatsti jupanac saparuquiraquiw saraqui: —Cusisiñanïpjjewa jumanacajj uñjapcta uc uñjirinacajja.\n24. Sapjjsmawa, walja profetanacampi uqhamarac reyinacampiw acanac uñjapctas uc uñjañjja munapjjäna, ucampis janiw uñjapcänti; uqhamarac cuntï jumanacajj ist'apctas ucsa ist'añ munapjjäna, ucampis janiw ist'apcaraquïnti —sasa.


Romanos 2 - Holy Bible [Aymara Bible 1997] - (Rom 2)\nUcampis yatipjjtanwa, Diosajj cunatejj chekäqui ucarjamaw uñji, take acanac luririnacarojja juchañcharaqui.\nAy jake, jumatejj jakenacarojj juchañchstajja take uca luräwinacapata, ucatsti jumajj jupanacjamaraqui lurascsta ucajja, ¿amuytati Diosan mutuyäwipat jaltañjja?\nWali kala chuymanïtawa, janiraquiw uca jan wali luratanacamsa apanucuñ munctati. Ucatpï jichhajj juma pachpataqui uca jan wali luräwinacjja wal montonasctajja, cunürutejj Diosan chekapar taripañ urojj purincani ucürutaqui.\nUcapachasti Diosajj churaniwa sapa maynirus luräwiparjama.\nUcampis jan ist'asis ch'ajjwirinacarojja mutuyaniwa, chekat sipana jan walïquis ucar jaysatap laycu.\nTake jan wali luririnacataquejj wali t'akhesiñanaca llaquisiñanacampiw utjani, nayrakatajj judionacataqui, uqhamarac jan judiöpquis ucanacataquisa.\nUcampis Diosajj sumancaña, samaraña, jach'achatäñampi take jupar iyawsirinacarojj churani, nayrakatajja judionacaru, uqhamarac jan judiöpquis ucanacarusa.\nDiosajj janiw yakha yakha uñjquiti jakerojja, jupataquejj take jakes mayaquiwa.\nDiosan nayrakatapanjja janiw asquïquiti uca ley alek ist'irinacaquejja jan ucasti uca leyirjam phokherinacaw asquejja.\nUcampis jan judiöpquis ucanacasti janiw Moisesan leyipa yatipquiti, ucampis lurapjjewa take cunanacatejj leyin kellkatäqui ucanaca. Uqham lurañajja jupanacan leyipawa.\nLuratanacapampiwa jupanacajj uñacht'ayi chuymanacapan uca leyejj kellkatätapa. Chuymapaw uqham khanañchi, ucatpï uca quipca chuymaparaqui juchañchanejja jan ucajj arjjatanisa.\nJumajj: “Judiöt” sistawa, Moisesan leyiparjamaraquiw catuyastajja, ucatsti jach'a jach'araquiw tuctajja Diosamatjja.\nDiosan munañapjja yatiractawa, uca leyisti cunatejj asquïqui uc ajlliñwa yatichtamjja.\nUcatsti jumajj juyqhur irpirjamaw amuyastajja, uqhamarac ch'amacancquis ucanacarus khantayirjamaraqui.\nJan yatirinacarusti yatichirjamaraquiw amuyastajja, jan amuyt'irinacarus amuyt'ayirjamaraqui, uca leyinjja cunatejj chekäqui yatiñäcaraqui uc yatitam laycu.\nUqhamasti jumatejj jakenacar yatichstajja, ¿cunatsa juma quipcajj jan yatichasta? Jumajj yatichtawa: “Janiw lunthatasiñati” sasa. Ucatsti, ¿cunatsa jumajj lunthatascaractajja?\nJumajj sistawa: “Janiw wachoka juchan sarnakätati” sasa. Ucat jumajj ¿cunats uca wachoka juchan jumapacha sarnakascaractajja? Jumajj yakha diosanacarojj uñissta ucajja ¿cunats jumajj uca c'ari diosanacan templopat lunthatascaractajja?\nUca ley yatitamampejj yupaychasctawa, ucampis uca leyir jan jaysatamampejja Diosarojj wal jisc'achtajja.\nUcatpï Tatitun arunacapajj aqham sejja: “Jan judiöpquis uca jakenacajj Diosat jan wali arunac parlapjje, juma judionac laycu” sasa.\nChekpachansa circuncisionajj jumataquejj waliwa, Moisesan leyiparjam sarnakcsta ucajja, ucampis jan uca yatichäwirjam sarnakcsta ucajja inamayaw uca circuncisionajja.\nQhititejj Diosan arunacaparjam sarnakqui lurcaraqui jan circuncidatäcasinsa ucajja, uqham luratap laycuw circuncidatäcaspas uqhamäni, jan circuncidatäcasinsa.\nQhititejj janchipan jan circuncidatäqui, ucatsti Moisesan arunacaparjam sarnakcaraqui ucajja, jumarojj juchañchätamwa. Jumajj yatisctawa, Kellkatas utjascaractamwa circuncidatäscaractawa uqhampachas jan ist'atam laycuw juchañchätam.\nJudiöñajja janiw lakäquiñaquïquiti; circuncidatäñasa janiw alek circuncidatäñaquïquiti.


(trg)="3"> Kunjamsa donacionamampi yanaptʼasma uk yatiñatakejja , Internetan jw.org sat cheqaruw mantasma .\n(trg)="4"> Textonakajja , Génesis librot Malaquías librokamajj Qullan Arunaka , 1992 Bibliat apstʼatawa .\n(trg)="5"> Mateo librot Apocalipsis librokamajja , Machaq Mundon Jakirinakataki Diosan Arunakapa Bibliata apstʼatarakiwa .\n(trg)="6"> Kawkjantï NM letranakampi qhanañchaskejja Traducción del Nuevo Mundo de las Santas Escrituras ( con referencias ) español aruta apstʼatarakiwa .\n(trg)="7"> Jan ukhamäkanejja qhanañchasiniwa .\n(trg)="1"> Aka yatichäwinakaniwa\n(trg)="2"> 3 Kusisit jakasiñatakejj chʼamachasiñasawa\n(trg)="3"> 4 Wajjtʼasirïñasawa , utjkistu ukampis kusisitäñasawa\n(trg)="4"> 6 Janiw llakimp aynachtʼañasäkiti , cuerposas qʼomäñapawa\n(trg)="5"> 8 Munasirïñasawa\n(trg)="1"> Bibliajj akham siwa : “ Jan juchañchkay sarnaqer jaqejj kusisiñaniwa , Tatitun yatichäwiparjam sarnaqerejj kusisiñaniwa ” sasa ( Salmo 119 : 1 ) .\n(trg)="2"> Aka revistan paqallqo yatichäwinakapajja , kunjamatsa kusisit jakassna uka toqetwa parli .\n(trg)="1"> ¿ KUNJAMATSA KUSISIT JAKASSNA ?\n(trg)="2"> ¿ JUMAJJ KUSISITAT JAKASTA ?\n(trg)="3"> Ukhamächi ukhajja , ¿ kunas kusisiytam ?\n(trg)="4"> ¿ Familiama , trabajoma , jan ukajj religionamacha ?\n(trg)="5"> Inas akham amuysta : “ Estudiañ tukuyasa , mä suma trabajo jikjjatasa , jan ukajj mä machaq auto alasisaw kusisit jakasï ” sasa .\n(trg)="6"> Walja jaqenakajja , kuntï munapki ukanak jikjjatasakiw wal kusisipjje .\n(trg)="7"> Ukampis janiw wiñayatak kusisitäpkiti .\n(trg)="8"> Kusisiñajja , sum jikjjatasiña , mayni pachpat kusisitäña , chuymatpach kusisit jakasiña sañwa muni .\n(trg)="9"> Cheqas taqeniw ukham jakasiñ muntanjja .\n(trg)="10"> Janiw qollqesa cosasanakasa cheqpach kusisiñ churkistaspati , jan ukasti jakkasajj kunanaksa lurasktan ukaw cheqpach kusisiñ churistaspa .\n(trg)="11"> Ukhamajj “ akanak jikjjatkä ukhaw kusisit jakasï . . . ” sasin sissna ukhajja , janiw kusisit jakasksnati .\n(trg)="12"> Aka toqet amuytʼañäni .\n(trg)="13"> Jan usuntañatakejja , mä jaqejj chʼamañchtʼkir manqʼanakwa manqʼañapa , ejercicionaksa lurañaparakiwa .\n(trg)="14"> Kusisit jakasiñatakejja , ukhamarakiw jiwasajj kunanakatï jakäwisan yanaptʼkistaspa ukanak lurañasa .\n(trg)="15"> ¿ Kunjam chuymanïñas kusisit jakasiñatak yanaptʼistaspa ?\n(trg)="16"> Ukwa jichhajj mä qhawqhanak uñjañäni .\n(trg)="17"> WAJJTʼASIRÏÑASAWA , UTJKISTU UKAMPIS KUSISITÄÑASAWA\n(trg)="18"> JANIW LLAKIMP AYNACHTʼAÑASÄKITI , CUERPOSAS QʼOMÄÑAPAWA\n(trg)="20"> PERDONIR JAQËÑASAWA\n(trg)="21"> MÄ AMTAMP JAKASIÑASAWA\n(trg)="22"> JUTÏR URUNAK SUYTʼAÑASAWA\n(trg)="23"> Wali suma ewjjtʼanakani mä librojj akham siwa : “ Jan juchañchkay [ jan ukajj sum ] sarnaqer jaqejj kusisiñaniwa ” sasa ( Salmo 119 : 1 ) .\n(trg)="24"> Kunanakas kusisit jakasiñatak yanaptʼistaspa uk jichhajj yatjjatañäni .\n(trg)="2"> “ KHITINAKATÏ QOLLQENÏPKI , WALJA COSASANAKANÏPKI UKANAKAW KUSISIT JAKASIPJJE ” sasaw waljanejj sapjje .\n(trg)="3"> Ukatwa walja jaqenakajj jukʼamp qollqenïñatak wal trabajipjje .\n(trg)="4"> ¿ Cheqapunit walja qollqenïpki jan ukajj cosasanakanïpki uka jaqenakajj kusisit jakasipjjpacha ?\n(trg)="5"> ¿ Kunas jichhakam uñjasiwayi ?\n(trg)="6"> Mä revistajj akham siwa : ‘ Jaqenakan manqʼañapasa , isipasa , utapas utjchi ukhajja , kusisitaw jakasipjje .\n(trg)="7"> Jukʼamp qollqenïñajj janiw kusisit jakasiñatakisa ni sum jikjjatasiñatakis yanaptʼkistuti ’ sasa ( Journal of Happiness Studies ) .\n(trg)="8"> Yaqha revistajj akham sarakiwa : “ Janiw qollqejj llakisiykistuti , jan ukasti qollqe jikjjatañ munañaw llakisiyistu ” sasa ( Monitor on Psychology ) .\n(trg)="9"> Bibliajj niya pä waranqa maranak nayrajj niya ukhamarakwa säna : “ Qollqe añcha munañajj taqe jan waltʼäwinakan mä saphipawa .\n(trg)="10"> Qollqe añcha munañampi apayasipjjatap laykuw yaqhepajj [ . . . ] kunayman llakinakampis apjjatasipjjaraki ” sasa .\n(trg)="11"> ¿ Kuna ‘ llakinakansa ’ uñjassna ?\n(trg)="12"> KUNATÏ UTJKISTU UKANAKAT LLAKISISAJJ JANIW IKSNATI .\n(trg)="13"> “ Khititejj irnaqki , jukʼsa waljsa manqʼchi ukajja , sumaw iktʼasi ; ukampis qamirirojja janiw ikiykiti qamir yänakapajja ” ( Eclesiastés 5 : 12 ) .\n(trg)="14"> TAQE KUNANÏKASAS JANIW KUSISIT JAKASKSNATI .\n(trg)="15"> Jaqenakajj walja qollqenïkasasa , jukʼamp munasipkakiwa , ukatwa jan kusisit jakasipkiti .\n(trg)="16"> Bibliajj akham siwa : “ Khititejj qollqe munki ukajja jukʼampwa muni ; khititejj qamirïki ukajj , jan utjirinjamakiwa amuyasi ” sasa ( Eclesiastés 5 : 10 ) .\n(trg)="17"> Jukʼamp qollqenïñatak trabajisajja , waljaniw familiapampi amigonakapampi qamartʼaña , jan ukajj Diosar serviñ apanukupjje , cheqas ukanakaw cheqpach kusisiñ churistu .\n(trg)="18"> QOLLQE APTʼASISAJJ WALI LLAKITAW JIKJJATASSNA .\n(trg)="19"> “ Jan chʼamañchasimti qamiriptañataki [ . . . ] .\n(trg)="20"> Qamir kankañajj mä jukʼatakikiwa ; mäkirakiwa tukusjje , kunjämatejj pakajj chheqhanëjjasin mäki thoqtawayjjejja ukhama ” ( Proverbios 23 : 4 , 5 ) .\n(trg)="21"> KUNATÏ UTJKISTU UKANAKAMP KUSISITÄÑA .\n(trg)="22"> “ Jiwasajj janiw kunsa akapachar apanktanti , janirakiw kunsa apkañäniti .\n(trg)="23"> Jiwasantejj manqʼasa isisa utjaskchistojja , ukanakampejj kusisitakïskañäniwa ” .\n(trg)="24"> Kunatï utjkistu ukanakamp kusisit jakasiñäni ukhajja , janiw quejaskañäniti , ni mayninakatsa envidiaskañäniti .\n(trg)="25"> Janirakiw jila valorani cosasanak alañ munasajj llakimp apjjataskañäniti .\n(trg)="26"> WAJJTʼASIRÏÑA .\n(trg)="27"> “ Katoqañat sipansa churañanwa jukʼamp kusisiñajj utji ” .\n(trg)="28"> Wajjtʼasirïpki ukanakajja , mayninakar yanaptʼasajj kusisitaw jakasipjje .\n(trg)="29"> Yaqhepajj jan qollqemp yanaptʼirjamäsajj tiempo apstʼasisaw mayninakar yanaptʼapjje .\n(trg)="30"> Ukham yanaptʼirinakajja , wali munatäpjjewa , respetompi uñjatäpjjewa , suma amigonakanïpjjewa , amigonakapas ukhamarakiw jupanakar munasiñamp uñjapjje , taqe ukanakjja janiw qollqemp alksnati .\n(trg)="31"> COSASANAKAR MUNASIÑAT SIPANSA JAQENAKARUW MUNASIÑASA .\n(trg)="32"> “ Vaca aycha uñisiñampi manqʼañat sipansa , jukʼamp askiwa munasiñampi chʼojjñanaka manqʼañajja ” ( Proverbios 15 : 17 ) .\n(trg)="33"> Walja qollqenïñat sipansa , suma amigonakanïña ukat taqenimp sum apasiñaw jukʼamp wakiskirejja .\n(trg)="34"> Uka munasiñaw kusisitäñatakejj yanaptʼistu , ukwa qhepat yatjjataskañäni .\n(trg)="35"> Sudamérica cheqan jakasiri Sabina warmejja , Bibliajj kunjamsa yanaptʼistaspa uk jupapachpaw uñjäna .\n(trg)="36"> Esposopajj utat sarjjäna ukhajja , kunatï jakasiñatak wakiski ukanak alañatakisa pä wawanakapar uywañatakis wal chʼamachasïna .\n(trg)="37"> Pä trabajonïnwa , sapüruw pusi alwa horasat trabajañ qalltäna .\n(trg)="38"> Wali qaritäkchïnsa , Bibliat yatjjatañwa amtäna .\n(trg)="39"> ¿ Kunjamsa ukajj yanaptʼawayi ?\n(trg)="40"> Janiw jukʼamp qollqenïkänti , ukampis Bibliat yatjjatasajj kusisitaw jakasjjäna .\n(trg)="41"> Diosat yatjjatasasa , kuntï yateqkäna ukanak mayninakar yatichasas kusisitaw jakasïna .\n(trg)="42"> Cheqpach amigonakwa jikjjatarakïna .\n(trg)="43"> Bibliajj akham siwa : “ Maynin yatiñanïtapajj luratanakapanwa uñjasi ” sasa .\n(trg)="44"> Kunatï utjkistu ukamp kusisitäñasa , wajjtʼasirïñasa , cosasanakar munasiñat sipansa jaqenakar munasiñasa , yatiñan jaqëtaswa uñachtʼayi .\n(trg)="45"> ‘ Qollqe añcha munañajj taqe jan waltʼäwinakan mä saphipawa .\n(trg)="46"> Qollqe añcha munañampi apayasipjjatap laykuw yaqhepas kunayman llakinakamp apjjatasipjje ’ ( 1 Timoteo 6 : 10 ) .\n(trg)="47"> ¿ “ Qollqe añcha munañajj ” kuna jan walinakansa uñjasiyistaspa ?\n(trg)="48"> Llakisisajj janiw iksnati .\n(trg)="49"> Taqe kunanïkasas janiw kusisit jakasksnati .\n(trg)="50"> Wali llakitaw jikjjatassna .\n(trg)="51"> ¿ Kunjam chuymanïñas kusisit jakasiñatak yanaptʼistaspa ?\n(trg)="52"> Kunatï utjkistu ukanakamp kusisitäña .\n(trg)="53"> Wajjtʼasirïña .\n(trg)="54"> Cosasanakar munasiñat sipansa jaqenakar munasiña .\n(trg)="2"> USUNAKAJJ AYNACHTʼAYISTASPAWA .\n(trg)="3"> Ulf sat chachajj sano jaqënwa , wal trabajtʼiriraki .\n(trg)="4"> Ukampis mä akatjamat usuntasajj janiw cuerpop onjjtayirjamäjjänti .\n(trg)="5"> Jupajj akham siwa : “ Wal llakisiyäta , janiw kuns lurañ munjjayätti , ni chʼamas utj - jjetänti ” sasa .\n(trg)="6"> Janiw khitis usuntañat salvasksnati , ukwa Ulf chachar kunatï paskäna ukajj amuytʼayistu .\n(src)="7"> Aun así , hay medidas razonables que podemos tomar para reducir el riesgo de contraer una enfermedad .\n(trg)="7"> Ukatwa usunakat jarkʼaqasiñatakejj cuidasiñasa .\n(src)="8"> Pero ¿ y si nuestra salud se deteriora ?\n(trg)="8"> Ukampis usuntsna ukhajja , ¿ janit kusisit jakasjjsna ?